Su Ta Gar, Cobra, Tremenda Jauria edota McOnak taldeen kontzertuak eskainiko ditu Laudioko Txosnaguneak, besteak beste

Laudioko Txosnaguneak aurkeztu berri du Laudioko Jaietarako prestatu duen egitaraua. Iaz bezala, aurten ere Aldai Plazan egongo da kokatua gune hori, eta makina bat ekintza egingo dira bertan, abuztuaren 15etatik 27ra, “Egotetik egitera!” lema ardatz hartuta.

Musika talde ugari igaroko dira egun horietan Txosnaguneko oholtzatik: McOnak, Fetitxe, Highlights, Cobra, Guda Dantza, Tremenda Jauria, Su Ta Gar eta Joxe Replay. Erromeria eskaintza zabala egongo da baita: Tximeleta, Akerbeltz eta Izerdi Gorria taldeekin.

Musikaren esparruan iaz lehen aldiz eginiko ekimen bat errepikatuko dute: Iluntze musikatuak. Hainbat talde edo bakarlari akustiko entzuteko aukera egongo da ekimen horren baitan: Puro Luego, Xabi Basterra, Aneguria eta Lapikoklika, Aiaraldeko Soinu Sistema eta Ez aurkeztuak!.

Jai koadrilek antolatzen dituzten hainbat ekintza ere egingo dira Txosnagunean: Umeentzako gastronomia lehiaketa, Kluedo Poteoa, Jolasgune erraldoia eta Koadrilen arteko herri bazkaria, besteak beste.

Ume eta familientzako eskaintza zabala, egunero

Eskaintza, baina, ez da musikara mugatuko. Egongo dira baita antzerkiak (“Quebradas e imperfectas”) edota bertso-saioak (“Ez da kasualitatea”). Baina umeei zuzendutakoa izango da eskaintzarik zabalena: Abuztuaren 15a ez beste jai egun guztietan “Familiagunea” egongo da goiz partean, hainbat puzgarri, jolas eta tailerrekin. “Tomaxen abenturak” pailazo ikuskizunak eta Irrien Lagunek osatuko dute haurrei zuzendutako programa.

EGITARAU OSOA

Abuztuak 15, astelehena

13:00 // Txosnen irekiera eta URREZKO KATXIAren banaketa

14:00 // Erromeria: Tximeleta

[video:https://www.youtube.com/watch?v=_AQ5rcvx3iQ]

17:00 // Eskatu zure musika eta mikro irekia

20:00 // Kontzertua: McOnak

[video:https://www.youtube.com/watch?v=J5nb9zDs3Kg]

22:00 // Erromeria: Akerbeltz

[video:https://www.youtube.com/watch?v=Fiaz6XzbvRw]

Abuztuak 16, asteartea

11:00 // Familiagunea: Puzgarriak, jolasak, buztin tailerra...

11:00 // Umeentzako gastronomia lehiaketa

14:30 // Herri Bazkaria, Gaztetxean

17:00 // Txikigunea eta tailerrak

17:00 // Umeentzako “Tomaxen abenturak” pailazoak

[video:https://www.youtube.com/watch?v=TtSd-NMjhWs]

21:00 // Iluntze musikatua “Puro luego” taldearekin

[video:https://www.youtube.com/watch?v=P8UKk5r_X9I]

22:00 // Kontzertua: Fetitxe

[video:https://www.youtube.com/watch?v=CccUCxG4OLE]

00:00 // Kontzertua: Highlights

1:30 // Kontzertua: Cobra

[video:https://www.youtube.com/watch?v=PhiIm5iBjzA]

Abuztuak 17, asteazkena

11:00 // Familiagunea: Puzgarriak, jolasak...

12:00 // Paella lehiaketa

16:00 // Kluedo poteoa, Txosnagunetik

21:00 // Iluntze musikatua: Xabi Basterra

[video:https://vimeo.com/164080025]

22:00 // Zumba erraldoia

Abuztuak 24, asteazkena

11:00 // Familiagunea: Puzgarriak, jolasak...

19:00 // Kantukada, dantza plazatik

21:00 // Iluntze musika: Aiaraldeko Soinu Sistema

[video:https://www.youtube.com/watch?v=VX2Zf_KOt04]

21:30 // Gabarra jaitsiera

[video:https://vimeo.com/137971636]

Abuztuak 25, osteguna

11:00 // Familiagunea: Puzgarriak, jolasak...

14:30 // Koadrilen bazkaria

21:00 // Iluntze musikatua: Aneguria eta Lapikoklika

[video:https://www.youtube.com/watch?v=6wRdVhiaqvA]

[video:https://www.youtube.com/watch?v=58Dw-COY4R4]

22:00 // Kontzertua: Guda Dantza

[video:https://www.youtube.com/watch?v=E3tLWET5gKA]

00:00 // Tremenda Jauria

[video:https://www.youtube.com/watch?v=Cg2Zi5dR-Ls]

1:30 // Kontzertua: Izerdi Gorria

[video:https://www.youtube.com/watch?v=bvf5ymINuIY]

Abuztuak 26, ostirala

11:00 // Familiagunea: Puzgarriak, jolasak...

17:00 // Koadrilen arteko Jolasgune erraldoia

20:30 // Antzerkia: “Quebradas e imperfectas”

“El brote” kolektiboaren eskutik

[video:https://www.youtube.com/watch?v=vhTBXe8F0Nw]

21:00 // Iluntze musikatua: “Ez aurkeztuak!”

[video:https://www.youtube.com/watch?v=LNRh9-Nu-wM]

23:00 // Kontzertua: Siroka

[video:https://www.youtube.com/watch?v=dqrE1mD6RG4]

1:00 // Kontzertua: Su Ta Gar

[video:https://www.youtube.com/watch?v=M-P6UK2Ujq8]

2:30 // Kontzertua: Joxe Replay

[video:https://www.youtube.com/watch?v=Y6oie0MonYc]

Abuztuak 27, larunbata

11:00 // Familiagunea: Puzgarriak, jolasak...

17:00 // Irrien Lagunak: “Irrien lagunekin kanta eta dantza” espektakuluarekin

[video:https://www.youtube.com/watch?v=L6a1R48aK9Y]

20:00 // “Ez da kasualitatea” bertso-saio musikatua

[video:https://www.youtube.com/watch?v=MbDzkxD6Xls]

2:00 // Disko-dantza


Orioko itsasadarra estropadagune_Orio AE_Datorren

Orioko itsasadarra estropadagune_Orio AE_Datorren larunbaten, otsailak 6an aurtengo lehen estropada jasoko du Oria ibaiak. Gipuzkoako aulki mugikorreko ligaren 4. jardunaldia hain zuzen_Ondoren etorriko dira modalitate hontako beste hainbat jardunaldi... bateletakoak, traineriletakoak, trainerutakoak, arraunketa olinpikoko txapelketak... 14-16 jardunaldi osatuko dira aurten ere... ea ba guztiak ondo burutzen diren ! !


'Botererik gabeko herria?'

Espainiako gobernuak koronabirusaren pandemiari aurre egiteko ezarri duen alarma egoera botere autonomikoak ezabatu dituen estatu kolpea izan dela adieraziz hasi du bere 'Sinadura' Josu Amezagak.

"Pandemiaren aitzakian Espainiako gobernuak emandako kolpeak ezabatu egin ditu botere autonomikoak. Hegoaldeko Euskal Herrian, Euskal Autonomia Erkidegoan, bereziki, hamarkadak eman ditugu gure burua Espainiarekin alderatzen. Hemengo osasun sistema, finantzaketa ekonomia, hezkuntza eta abar hangoa baino hobea omen. Alabaina, gure hobetasun horiek erakusteko aukerarik gabe utzi gaitu estatu kolpeak, noiz eta premiazkoen zenean. Birusa gainditzeko egon dena, ondo zein txarto, Madriletik egin omen da". Honelaxe hasi du 'Faktoria' saioko ''Sinadura'' Josu Amezaga EHUko irakasleak.


Lau gizonezko atxilotu dituzte Azkoitian kobrezko kablea lapurtzea egotzita

Ertzaintzak 18 eta 28 urte bitarteko lau gizonezko atxilotu zituen atzo Azkoitian (Gipuzkoa), kobrezko kablea ebatsi izana leporatuta.

Jaurlaritzako Herrizaingo Sailak agertu duenez, atzo goizaldeko 05:30 aldera dei bat jaso zuen Ertzaintzak, Azkarateko mendateko errepide zaharraren inguruan sua zegoela esanez. Hara joan zirenean, lau gizonezko horiek aurkitu zituzten, kobrezko kablea erretzen. Han ondoan zuten auto batean beste 50 kilo kable atzeman zituzten.

Kobrea abendu hasieran Zumaian (Gipuzkoa) lapurtutakoa dela uste du Ertzaintzak. Lau gizonezkoak atxilotu egin zituzten.


Pablo Urtasun bigarrena Suitzako Itzuliko bigarren etapan

Atzo jokatutako Suitzako Itzuliko bigarren etapa esprintean erabaki zen, eta Pablo Urtasun urdiaindarra (Euskaltel) bigarrena izan zen, helmugaren marran Heinrich Haussler (Cervelo) txirrindularia gailendu eta gero. Fabian Cancellara (Saxo Bank) da probako liderra. Urtasun 24.a da, 25 segundora eta Jose Luis Arrieta (Ag2r) 80.a, 2:45era. Euskaltel-Euskadi, Dauphiné Liberéko talde onenaRadioShack taldeko Janez Brajkovicendako izan da Dauphiné Liberé lasterketa famatua, Alberto Contador (Astana) bigarrenari 1:41 denborako tartea aterata. Contadorrek larunbatean Alpe D´Huezen despeditutako etapa irabaztea eta hasierako etapatan lider izatea lortu zuen, Frantziako Tourrerako hautagai nagusietako bat dela probatuz. Eta Brajkovicek kontuan hartzeko arerioa izango dela demostratu zuen. Gorka Verdugo etxarriarrak (Euskaltel) ezin izan zien sailkapen orokorreko goi postuei eutsi eta azkenean 35.a sailkatu da, 21:22ra. Larunbatean egun txarra izan zuen etxarriarrak, atzean gelditu zen eta denbora tarte handia galduz. Haren taldekide Egoi Martinez 40.a izan da, 24:28ra, baina sari potoloa ekarri du: Dauphinéko mendiko maillota berarendako izan da, mendian bikain aritu eta gero. Bestalde, talde bereko Jorge Azanza altsasuarra 127.a izan zen larunbateko etapan, 31:46ra, eta azkeneko etapan ezin izan zen aritu. Hala ere, Euskaltel-Euskadi taldeko txirrindulari guztien lanari esker, Dauphiné Liberéko talde onena izan da talde laranja. Bukatzeko, Caisse d´Epargneko Hiriberriko Imanol Erbiti 56.a, 34:37ra.


Igandean, Santana eta Alguacil

Realak jakinarazi du igandera bitarte Jagoba Arrasateren ordezkoa fitxatu edo ez, haiek zuzenduko dutela taldea Atletico Madrilen aurka

Administrazio Kontseiluak entrenatzaile berria topatu bitartean, Asier Santana eta Imanol Alguacil Realeko bigarren taldeko entrenatzaileak arduratu dira taldearen prestaketaz, eta Realak jakinarazi duenez, igandean ere haiek eseriko dira aulkian, "entrenatzaile berriarekin akordioa noiz ixten den kontuan hartu gabe". Atletico Madril hartuko du Realak etxean, 21:00etan.

Jagoba Arrasate ordezkatzeko, David Moyes eta Pepe Mel dira hautagai nagusiak. Beste hainbat izen ere badira:

DAVID MOYES

«Manchester Unitedeko entrenatzaile ohia». Izenaren gainetik, horixe ageri da David Moyesen entrenatzaile ibilbidean. 51 urte. Eskoziarra. Celtic, Cambridge United, Bristol City, Shrewsbury Town, Dunfermile Athletic, Hamilton Academical eta Preston North End taldeetan erdiko atzelari hasi eta erdilari amaitu zuena. Eta, behin nahikoa ostiko emanda, Preston North End taldean entrenatzaile lanari ekinda, sona Evertonen egin zuen lan dotoreak eman ziona. 2002tik 2013ra, 11 denboraldi egin zituen estreinako urte haietan Ingalaterrako Ligako talde apal-apala zen hartan. Ez jaisteko borrokan zebilen taldeari Europan gozarazi zion, azkenenan, Moyesek.

2004-2005ko denboraldian egin zuen jauzi harrigarria, Wayne Rooney eta Mikel Artetaren eskutik Evertonek liga laugarren amaitu zuenean. Liverpool auzoko taldearen kaltetan, Evertonek lortu zuen Txapeldunen Ligarako sailkatzea. Aurrekontu apaleko taldeari harrobiaren aldeko lanarekin ia urtero hamar onenen artean iraunarazi ondoren jaso zuen espero ez zuen deia. 27 urteren ondoren, Alex Fergusonen oinorde izateko ardura eskaini zion Manchester United erraldoiak.

Fergusonen beraren bedeinkapena jasota iritsi zen Moyes deabru gorrien aulkira. «Entrenatzaile batzuek lan bikaina egitea lortzen dute eskura dauzkaten baliabideekin, baina Moyesek ohiz kanpoko moduan lortu du arrakasta». Baliabide apalekin. Lanarekin. Harrobiarekin. Community Shield lehiaketa irabazi arren, ligan gorabehera gehitxo izan zuen taldeak, eta Txapeldunen Ligan final-laurdenetaraino iristea ere ez zen izan nahikoa balentria —Realaren aurka jokatu zuen multzoen fasean—. Liga amaitzeko lau jardunaldi falta zirela Evertonen aurka 2-0 galdu ondoren, kargutik kentzea erabaki zuen zuzendaritzak. 2014ko apirilaren 22a zen. 348 egun. Sei urterako kontratua sinatu arren, urtebetera ere ez zen iritsi Europako erraldoietako batean jaso zuen ikasgaia.

Esperientzia dauka alde Moyesek. Badaki zer den izar askoko taldea gobernatzea, eta, hala behar izan duenean, izaera gogorreko entrenatzailea dela erakutsi du. Evertonera iritsi berritan, 2002-2003ko denboraldian, taldetik kanpo utzi zituen Jesper Blomqvist eta David Ginola, zelaietatik kanpo zelaian bertan baino sona handiagoa zeukaten bi jokalari. Askok eta askok Jagoba Arrasateri leporatzen zioten hutsunea litzateke Moyesen ikurra: aginte makila.

Eskoziarra da zuzendaritzaren apustu serioetako bat, baina Realarentzat dezenteko arazo bihur daitezke entrenatzailearen beraren eta laguntzaile taldearen soldatak batetik, eta hizkuntza bera bestetik. 5,9 milioi euro kobratu zuen Manchester Uniteden igaro zuen denboraldian, eta Realarentzat ezinezkoa da kopuru horietara iristea. Inter Milanen eskaintza ere badauka.

PEPE MEL

Ondo ezagutzen du Espainiako Liga; Realeko lehen taldeko egungo jokalari gehienak ere bai; hizkuntzari dagokionez, David Moyesekin baino samurragoa litzateke taldeko komunikazioa; izaera berezi eta gogorreko entrenatzailea da; eta joko ona egin zaleak izan dira zuzendu dituen talde gehienak. Hortxe Pepe Melen (Madril, 1963) aldeko deskribapen txiki bat. «Apusturik seguruena» dela esango dute batzuek; «errazena» dela beste batzuek. Baina, bere jokalari eta entrenatzaile ibilbidea aintzat hartuta, egokitzeko denbora askorik ez luke beharko, behintzat.

Jokalari gisa aurrelari izandakoa —Real Madrilen harrobian, Alcalan, Osasunan, Castellon, Betisen, Granadan, Getafen, Ecijan eta Angersen—, Coslada Hirugarren Mailako taldean ekin zion zuzendari tekniko lanari. Murtzia (2000-2001), Tenerife (2001-2002), Getafe (2002-2003), Alaves (2003-2004) eta Ejido (2004-2005) entrenatu zituen hurrengo bost denboraldietan, eta Rayo Vallecanoren aulkira iritsi zen 2006an. Betisen hartu zuen gozaturik handiena, 2010ean Rayotik bota berritan.

Lehen Mailara igo zuen Sevillako taldea, eta Europako Ligan sartu zuen hurrengo denboraldian. Baina, goitik beherako joera nabarmenean —hamar puntu lehen hamabost jardunaldietan—, zuzendaritzak kargutik kendu zuen 2013ko abenduan. Ingalaterrako Ligan egin du azken sartu-irtena, West Bromwich Albion taldean, eta, mailari eutsi arren, ez da onegia izan sei hilabeteko azken esperientzia.

Bi hegaletatik zuzen jokatzea gustatzen zaio Pepe Meli, eta zelai erdian baloia mugitu zalea da. Joko erasokorra, alaia eta ikusgarria; harrobiari helduta, horixe du bizibide. Futbol zelaietatik kanpo, bi nobela liburu dauzka kaleratuta: El mentiroso (Gezurtia), eta El camino al más allá (Beste mundurako bidea).

THOMAS TUCHEL

41 urterekin, Alemanian sona handiena duen entrenatzaileetako bat da. Mainz taldea zuzendu zuen 2009tik 2014ra, eta kontratua dauka hurrengo denboraldirako ere. 2011n ere fitxatu nahi izan zuen Realak, Martin Lasarte ordezkatzeko.

JUANDE RAMOS

Azken lau denboraldiak Dnipro Dnipropetrovsk Ukrainako taldean igaro ondoren, talderik gabe dago 60 urteko espainiarra. Esperientzia handikoa —hamabost talde zuzendu ditu—, Rayon eta Sevillan igaro zituen denboraldirik onenak.

ALEJANDRO SABELLA

Egungo munduko txapeldunordea Argentinako selekzioarekin. Urte askoan Daniel Passarellaren laguntzaile gisa ibili ondoren, Estudiantes zuzendu zuen 2009tik 2011ra, eta Argentinako selekzioa 2011tik 2014ra. Bihar beteko ditu 60 urte.


Bilduk ez, Gurutze Gorriak botako du txupinazoa aurten

Urtero, udal talde bati dagokio sanferminetako suziria jaurtitzea, baina Maiak Gurutze Gorria proposatu du aurten.


Bilbaok dio EAJk «emaitzekin» eraiki duela euskal nazioa

Hautagai jeltzaleak azpimarratu du Europan «ezaguna» dela bere alderdiaren kudeaketa eredua

Datuekin, emaitzekin. Hala eraiki du euskal nazioa EAJk, Izaskun Bilbaoren arabera. «Besteek bezain argi hitz egiten dugu, baina emaitzekin, bortxakeriarik gabe, damutzeko iragan beltzik izan gabe eraiki dugu euskal aberria». Igorren, Arratiako Alderdikide Egunean eginiko ekitaldi batean esan ditu hitzok Europako Legebiltzarrerako hauteskundeetarako EAJren hautagaiak. Agintzen duten instituzio guztietan eta, bereziki, Eusko Jaurlaritzan jeltzaleek eginiko lana nabarmendu du Bilbaok, eta hori alderatu du, besteak beste, krisialdi ekonomikoa dela-eta Espainiako Estatuaren menpeko beste herrialdeetan duten egoerarekin. «Hemen ere langabezia datu gogorrak ditugu, baina beste batzuk baino hobeto gaude», azpimarratu du, eta adierazi du ezberdintasun hori jeltzaleen «kudeaketa ereduaren» emaitza dela. «Eredu horrek egiten gaitu ikusgarri, eta ezagutzera ematen gaitu Europan. Gure zenbakiak deigarri egiten zaizkie, geure burua berregiten jakin izan dugulako».

Antzera mintzatu da Itxaso Atutxa EAJren Bizkai Buru Batzarreko presidentea. Hark, baina, Bilduk kudeatzen dituen instituzioak jarri ditu ispiluaren beste aldean. «Gaitasunik eza» leporatu dio «ezker abertzaleari», eta «kosta ahala kosta» jeltzaleen aurka egitea eta beste alderdiekin akordioak egiteko gai ez izatea. «Bildu protesta egiteko eta kexatzeko makina bat da, baina zailena da konponbideak bilatzea eta gobernatzea». Era berean, «autogobernuaren» defentsa egin du Atutxak, hori delako, haren hitzetan, «euskal herritarron aliaturik onena». Hala ere, ez du baztertzen egungo estatus politiko eta juridikoa aldatzea. «Euskal herritarrok geure kabuz egingo dugu bidea; gure erara egin nahi dugu, eta hala egingo dugu».


Ezintasuna

Igandea gauak hartu du lerrook idazten ari naizen bitartean. Hegoaldeko hautetsontziek zabalik jarraitzen dute euria eta txingorra tartekatzen dituen arrasti honetan. Amak bazkarian esan didan esaldia dut bueltaka: «Ezin da nahi den guztia idatzi. Ezin da ezta poema batean ere». Hau irakurtzen duzunean jakingo duzu zer gertatu ote den Espainiako estatuan faxistekin, nahi zuten besteko ordezkaritza lortu ote duten. Idazten ari naizen honetan ez dakit, nahiz eta irakurtzen ari zaren honetan badakizun. Giltzarik ez zuen armairutik atera dira Espainiako faxista denak eta beldur barik dabiltza kaleetan barrena basakeriak esan eta esan. Aspaldi ezagutu nuen mutil batekin gogoratu naiz egunotan. Orduko adiskide bat mutil batekin maiteminduta zegoen eta lehenengo zitan ez zuen berarekin bakarrik gelditu nahi; haren laguna ekarri zuen, nirekin gustatuta, nonbait. Tira, nirekin ez, nire irudiarekin asmatu zuen emakumearekin. Zure izenak ba ote du espainiar itzulpenik? Zergatik ez duzu izena aldatu? Zergaitik hitz egiten duzu euskaraz? Zergaitik diozu euskal herritarra zarela? Haren estrategia ere eraso bortitza zen. Egia berarekin zegoela pentsatzen zuen niri Darth Vader iruditu arren. Gureak ez zuen aukerarik. Batek daki zein garapen izan zuen, bizirik ote dagoen, baldin badago ziurrenen armairutik kanpo izango da.

Bozkatu ostean aurkitu ditut gurasoen ezagun batzuk kalean, eta tabernako azterketa politikoa egiten hasi zaizkit. Senarrak egiten zuen analisia eta emazteak bai eta bai ziotson buruarekin.

Unadura eragin didate taberna-eztabaidek dagoeneko, agian elitistegi bilakatu naiz; honezkero enpagua ematen dit politikakeriak. Beharbada sasoi ilunak datoz, ez ote dira, baina, beti ilun izan? Ez ote gara bizi zulo beltzegi batean? Ezin dira burutik pasatzen zaizkigun denak idatzi, poemetan ere ez. Ezin dira.


Ama bakarreko familien egoera ezagutzeko solasaldia izango da hilaren 25ean, Emakumeen Txokoan

18:30ean hasiko da solasaldia, eta doakoa izango da. Hitzaldian jorratuko dituzten gaiak dira, besteak beste, ama bakarreko familien errealitatea, beharrak, eskariak eta beren intereseko gai juridikoak zein fiskalak.

Ama bakarreko familien egoera ezagutuz solasaldia egingo dute asteartean, apirilaren 22an, Emakumeen Txokoan. Hitzaldian hizpide izango dituzte, besteak beste, ama bakarreko familien errealitatea; beraien beharrak eta eskariak; eta interesekoak izan daitezken alderdi juridiko zein fiskalak. Solasaldia 18:30ean hasiko da, eta doakoa izango da. Saioa gidatzeaz Nazaret Rosado BG Ama Bakarreko Familien Elkarteko kidea arduratuko da.

Guraso bakarreko familien %82an emakumea da familiaburua.


Indarkeria matxistaz, pilotaz, euskaraz

Ostegunetako solasaldien tartean Garazi Egiguren, Irati Olaetxea eta Xanti Nazabal izan ditugu, Indarkeria Matxistaren Aurkako Egunaren harira sanferminetan izandako talde bortxaketaz aritu gara, eta euskara eta pilota ere nahastu ditugu, besteak beste.


'Iribar, irudia eta eredua' liburua aurkeztu dute

Pedro Mari Goikoetxea egileak Athleticeko atezain mitikoaren kontakizunak eta bitxikeriak kontatzen dituen liburua aurkeztu du Ibaiganen, Jose Angel Iribarrekin batera.

Iribarrek gaurko egunez bere aurreneko partida jokatu zuen Lehenengo Mailan, eta egun berezi hau liburua Ibaiganen aurkezteko aprobetxatu dute.


Betetak funtzionarioei egindako 'mehatxuak' ikertzea eskatu du ErNEk

Administrazio publikoen Estatu idazkariak argi utzi du Gabonetako soldata ordaintzeko agindua sinatzen duen funtzionarioa "epaituko" dutela.

ErNE sindikatuak Antonio Beteta Administrazio publikoaren Estatu idazkariak euskal funtzionarioei ustez egin dizkien "mehatxuak" ikertzeko eskatu dio Fiskaltzari.

Izan ere, Betetak esan du Jaurlaritzak egin nahi duen Gabonetako aparteko soldataren ordainketa "legez kanpokoa" dela eta helegitea jarriko dutela Auzitegi Konstituzionalean. Gainera, Gabonetako soldata ordaintzeko agindua sinatzen duen funtzionarioa "Gobernuak epaituko" duela eta "ardurak exijituko" zaizkiola ohartarazi du.

ErNEren ustez hitz horiek funtzionarioen kontrako "mehatxua" dira. Sindikatuaren arabera, "Beteta jaunak erakutsitako jarrerak eta mehatxuak onartezinak dira, beti katebegi ahulenari eraso egiten diote, eginbeharrak betetzeagatik, eta horrek iraganeko garaiak ekartzen ditu gogora".


Pertsonak eta euren ongizatea, hizpide

Enpresarean Jardunaldia egin zuen aurreko astean Bai Euskarari elkarteak, eta bertan izan ziren Udala eta Foru Aldundiaren gisako erakundeez gain, enpresa eta profesional asko ere.

Luis Intxauspe alkatearen eta Markel Olano diputatu nagusiaren ongietorriaren ondoren, Rober Gutierrez Bai Euskarari Elkartearen zuzendariak hartu zuen hitza, eta herraminta gisa aurkeztu zuen Jardunaldia: «alor sozioekonomikoan euskeraz normaltasunez aritzeko proiektu esperimental gisa, enpresei eta profesionalei egitasmoak ezagutzera emateko bidea eskaintzen diena, solasaldirako, eztabaidatzeko eta elkarlana sustatzeko espazio bat partekatzeko aukera errazten diena, enpresen eta profesionalen interesekoak diren gaiak jorratu nahi dituena eta tresna eta bitarteko berriak lantzen eta sortzen lagundu nahi duena».

Solasaldiak, esperientziak partekatzeko

Hortik aurrera, ekonomia eta teknologia arloko profesionalek hitzaldi eta solasaldien bitartez partekatu zituzten esperientziak, euskeraz. Eraldaketaren onurez aritu zen gehiengoa, baina betiere, pertsonen ongizatea kontuan hartuta.


Pelikulak ikusteko aukera, gaur

Gabonetako ekintzen barruan, pelikula dibertigarriak ikusteko aukera izango da gaur, 18:00etatik aurrera, Portuko Auzo Elkartean.


144 txirrindulari XXXV. San Silbestre Zikloturista Martxan

Jon Zeberio iritsi zen lehena Urbasako portura

Sociedad Deportiva Alsasuak (SDA) antolatuta, 2017ko azken egunean 144 txirrindularik hartu zuten parte XXV. San Silbestre Zikloturista Martxan, aurreko edizioan baino 39 gehiago. Proba ez lehiakorra da, berezia, Estatuan egun horretan antolatzen den txirrindula proba bakarra, ustez. Aurten ere eguerdian abiatu ziren txirrindulariak, Altsasutik, Urbasako portua helburu. Bertan SDA-ko kideek prestatutako salda bero-beroa zuten zain.

Proba ez lehiakorra da, baina lehiakorrak direnek benetako lasterketa bezala hartzen dute eta lehia horretan Elizondoko Jon Zeberio gailendu zitzaien Patxi Ciari eta Asier Irigoieni. Beste txirrindulari askok, ordea, lasai lasai hartu zuten Urbasarako bidea, eguraldia lagun, ibilbideaz gozatzeko.

SDA-ko txirrindularitxa arduradun Felix Mazkiaranek azaldu zigunez, arrakastatsua izan zen eguna. “Txirrindulari gehiago animatu ziren parte hartzera. Aurtengoa 35. edizioa zenez, Conservas del Reynorekin elkarlanean aurretik izena eman zuten txirrindulariek 18 euroko inskripzioa egin zuten eta 45 euroko balioa duten Conservas del Reynoko saskia jaso zuten trukean. Erantzuna itzela izan da, 98 txirrindularik eman zutelako izena aurretik. Eta iso kontentu jaso zuten saskia. Bestela, egunean bertan izena eman zutenek 10 euroko inskripzioa jaso zuten eta kamiseta jaso zuten opari”. Mazkiaranek Altsasuko Udalari eskerrak eman zizkien Lavaderoko dutxak uzteagatik, Foruzainei, trafikoa zaintzeagatik eta guztia behar bezala ateratzeko lan egin zuten boluntarioei.


Informazio puntu gisa erabiliko dituzte udan Cristina Enea Baliabideen Etxea eta Uliako Interpretazio Zentroa

Joan den martxoaren 13tik itxita daude Cristina Enea Ingurumen Baliabideen Etxea eta Ulia Interpretazio Zentroa, baita Urgull mendiko Natur Txokoa. Cristina Enea Fundazioak jakinarazi duenez, datorren astelehenean, hilaren 8an, lehenengo biak zabalduko dituzte, “modu murriztuan eta zenbait baldintzapean”; Urgullleko Natur Txokoak, aldiz, itxita jarraituko du datorren urtera arte.

Fundazioak aditzera eman du ohiko jardueren eskaintzarik ez dela izango aurtengo udan, eta informazio puntu gisa bisitatu ahalko dira soilik bi lekuak. Egiako parkeko Ingurumen Baliabideen Etxea irekita egongo da egunero 10:30etik 14:00etara, eta 15:00etatik 18:30era; igande eta jai egunetan goizez bakarrik irekiko dute. Liburutegia, komunak eta erakusketa gelak itxita egongo direla azaldu dute.

Ingurumen Baliabideen Etxera joaten diren herritarrek, segurtasun neurriak jarraitu beharko dituztela ohartarazi dute, eta maskara beti soinean dutela sartu beharko dira eraikinean, banan-banan. Han, harreran, hirian eta parkean bertan egin daitezkeen jardueren inguruko informazioa emango die fundazioko langile batek. “Aurtengo udan gure jarduera eskaintza aldatu behar izan dugu, koronabirusaren krisiak hala behartuta; hala ere, Cristina Enea Fundaziotik naturaren, bioaniztasunaren eta ekosistemen ezagutzan sakontzeko ekimenak lantzen ari gara, hala nola, bisita autogidatuak eta audio gidak, besteak beste”, adierazi du Txema Hernandezek, Cristina Enea Fundazioko zuzendariak.

Ulia Interpretazio Zentroa

Cristina Enea Fundazioak 2012. urtetik kudeatzen du Ulia Interpretazio Zentroa, eta han, Uliari buruzko informazioa eskuratzeko aukera dago. Hain zuzen, eremuaren historiari, geologiari eta ingurumenaren inguruko informazioa jaso daiteke, bertako erakusketa iraunkorraren eta aldi baterakoen bidez.

Astelehenetik aurrera, Interpretazio Zentroko harreran Ulian egin daitezkeen jardueren inguruko informazioa eskuratu ahalko dute bisitariek, hala nola, ibilbide autogidatuak, orientazio zirkuituak, familientzako ariketak eta jolasak, eta abar. Betiere, Egiako parkeko etxeko segurtasun eta osasun neurri berberak jarraituz.

Ekainean larunbat eta igandetan egongo da irekita Interpretazio Zentroa, 11:00etatik 14:00etara, eta asteartetik igandera uztailean eta abuztuan, 11:00etatik 14:00etara, eta 17:00etatik 20:00etara.


Ekainaren 28tik uztailaren 28ra bitartean, ekitaldi aukera zabala Udazabalen eskutik

Urtero legez, uda honetarako ere ekitaldi ugari antolatu ditu Arrasateko Udalak Udazabal programazioaren barruan. Bihar hasi eta ekainaren 28ra bitartean iraungo du Udazabalek eta adin eta gustu guztiei zuzendutako egitaraua izango da.


Gizon bat atxilotu dute Leintz Gatzagan, bikotekidea jo duelakoan

Ertzaintzak 28 urteko gizon bat atxilotu zuen igande goizaldean Leintz Gatzagan (Gipuzkoan), ustez bikotekidea giltza zabalgarri batekin jo zuelako.

Eusko Jaurlaritzako Herrizaingo Sailetik jakinarazi dute igandean 02:00ak aldera emakume batek larrialdi zerbitzuetara deitu zuela, basoko pista batean haren bikotekideak eraso egin ziola salatzeko.

Ertzainak hara bertaratu ziren, eta ustezko biktimaren autoa topatu zuten ateak irekita eta motorra martxan zuela. Metro gutxira, ustezko erasotzailea atzeman zuten.


Dantzari sakandarrak Aurresku eta Doinu-Zahar txapelketako finaletan

Lezoko kanporaketa eta gero Aurresku eta Doinu Zahar txapelketetako finalak erabakiak gelditu dira. Eta haietan sei dantzari sakandar izanen dira. Legazpin, hilaren 13an, Soinu-Zahar txapelketa jokatuko da eta lau etxarriarrek parte hartuko dute: 7 eta 12 urte bitarteko mailan Maddi Beltzak eta Maddi Garmendiak eta 13 eta 15 urte arteko mailan, berriz, Elai Gomezek eta Naroa Otxoak. Oreretan, hilaren 27an, Aurresku txapelketako finala jokatuko da eta bi mailetan sakanako ordezkaritza dago: Ekhi Balda etxarriarra 7 eta 11 urte arteko mailan eta Xabier Bengoetxea ziordiarra 13 eta 15 urte artekoan.

Asteburuan Lezon despeditu zen ligaxka. Iñaki Agirre Larraza dantza irakasleak azaldu digunez, txikienak estreinakoa zuten txapelketan eta “nahiko ongi moldatu dira”. Finalerako sailkatu ez badira ere, Amaia Razkin, Uxue Larraza eta Ane Ijurko dantzari txikien lana nabarmendu nahi izan du Agirrek.

Naroa Otxoa, Xabier Bengoetxea eta Elai Gomez dantzariak.


Irailetik beheranzko joera hartu du langabeziak Elgetan

Urtarrileko datua azken 12 hilabeteek emandako onena da, eta Debagoieneko baxuena. Elgetan, 30 lagun daude langabezian, herriko biztanleria aktiboaren %6,10.

2009ko abuztura bitartean goranzko joera izan zuen langabeziak, baina ordutik aldatu egin da joera hori eta langabezia bulegotik eman berri dituzten datuek, momentuz, baieztatu egiten dute aldaketa hori. Urtarril amaieran 30 elgetar zeuden INEM-en izena emanda, biztanleria aktiboaren %6,10.

Tasa hori azken 12 hilabeteetako baxuena izateaz gain, Debagoieneko onena ere bada.


2019ko lizentziak jasotzeko deia egin du Jokin Ormaetxea Txirrindulari Elkarteak

2019ko zikloturista lizentziak eginda daudela jakinarazi du Jokin Ormaetxea Txirrindulari Elkarteak. Behin Federaziotik jasota, orain lizentzien banaketarekin hasiko dira.

Bihar, asteazkena, izango da jasotzeko lehen eguna, eta otsailaren 3a baino lehen jaso beharko dira Elkarguneko sarreran.


Txistu eta fortepiano kontzertua izango da otsailaren 21ean Azkoitian

Otsailaren 21ean, igandea, txistu eta fortepiano kontzertua izango da Azkoitiko Intsausti jauregian, 12:00etan hasita; Peio Irigoien arituko da txistuarekin, eta Ignacio Arakistain fortepianoarekin. Kutxa Fundazioak Kutxa Kultur Plazako pantaila handian eskainiko du kontzertua, Tabakaleran, eta dohainik eskura daitezke bertan emanaldia ikusteko sarrerak, 649 12 48 20 telefonora deituta. Horrez gain, emanaldia sarean ikusteko aukera ere eskainiko dute, honako lotura honetan.

Hainbat konposatzaile ezagunen piezak joko dituzte Irigoienek eta Arakistainek kontzertuan; besteak beste, 5. tonuko Sonata Do Maiorrean (Jose Larrañaga), Txirularako Sonata Mi Maiorrean, BMW 1034 (J.S Bach) eta Suitea Mi Menorrean (J. Hotteterre). Abesti batzuk batera eta besteak banaka joko dituzte, eta Esteban Elizondok gidatuko du saioa.


Kulturarteko bizikidetza ardatz

Migrazioa eta elkarbizitzari buruzko ikus-entzunezkoen zikloa egingo dute bihar hasita, Gernika-Lumon. Kulturartekotasuna bultzatzen duten ekimenak antolatuz, integrazioa bultzatu eta espazio berriak sortzea da zikloaren helburua.

Gernikatik Mundura elkarteak 25 urte bete ditu aurten, eta Bilgunea osatzen duten Gernikatik Gogoratuz eta Ideasurrekin, eta Ongi Etorri Errefuxiatuekin batera hiru emanaldi prestatu ditu hurrengo egunerako.

“Elkarbizitza, gizarte kohesioa eta integrazioa bultzatzeko eta arrazakeriaren kontra egiteko lanean gabiltza, eta horri buruz hausnartzeko espazioak sortu gura ditugu ikus-entzunezkoekin”, azaldu dute Gernikatik Mundura elkarteko kideek. Elkarbizitza, arrazakeria edota gizarte kohesioa “oso gai garrantzitsuak” direla pentsatuta, eta ez direla behar beste lantzen diote: “Herri mailan ez diegu gai horiei behar besteko arreta jartzen, eta arreta gehiago jartzea beharrezkoa dela erakutsi gura dugu. Gero eta gehiago gainera. Izan ere, errealitatea aldatzen doa eta gero eta gehiago dira emigratzea erabakitzen duten herritarrak”.

2007an grabatutako Bizi naizen lekutikdokumentalagaz Gernikaldean izandako migrazio mugimenduak landuko dituzte: “Busturialdean belaunaldi eta norabide ezberdinetan emandako migrazioa prozesuak lantzen dira dokumentalean; eskualdetik artzain modura kanpora joan zirenak ageri dira, baita beste lurralde batzuetatik Gernikaldera 70. hamarkadan etorri zirenak ere”. Errumaniarren edota latinoamerikar gazteen errealitatea ere ageri da, euren ikuspuntutik kontatuta. Duela 12 urte ekoitzi zuten dokumentala Daniel Asua eta Oier Plazak eta bertan ageri diren protagonistekin euren errealitatea zelan aldatu den jorratuko dute behin emanaldia bukatuta. “Bide batez, gainera, momentu honetan zeintzuk diren erronkak aztertuko ditugu”, azaldu dute.

‘Gatazkan dauden lurraldeak’ proiektuaren dokumentaleko irudia.

Barikuan migrazioaren gaiari jarraipena emango diote Descendents filmagaz. “Familia etorkinen seme-alabek dituzten arazoak lantzen ditu filmak. Bertokoak dira, berton jaio dira, bertakoak sentitzen dira, familia kanpoan dute, baina arrazakeria, matxismoa, klase ezberdintasuna… sufritzen dute”, diote. Ikusezinak diren arazoak dira, baina gizartean gertatzen direnak, eta horiek islatzen ditu filmak, benetako esperientzietan oinarrituta.

Zikloari amaiera emango diote martitzenean, Gernikatik Mundura garatzen ari den Gatazkan dauden lurraldeak proiektuagaz. Mozanbiken eta Kolonbian lan egiten dute, tokian tokiko erresistentzia komunitarioei laguntzen, eta bi kasu horiei buruz egindako dokumentalak proiektatuko dituzte. “Momentu honetan Cabo Delgadon, Mozanbiken proiektu bat dugu, neskak eskolara joatek eta ezkontza goiztiarrak ekiditeko”, diote eta horri eta Kolonbiako egoerari buruz hitz egingo dute. Izan ere, proiekzioekin amaitu ostean solasaldia egingo dute.

Urteurrenen urtea. 25 urteko ibilbidea du Gernikatik Mundurak, eta azken 20 urteetan elkarlan aritu dira Gernika Gogoratuz, Gernikatik Mundura eta Ideasur. Bilgunea osatzen dute, eta 20 urte daramate elkarbizitza bultzatzen. Astraren 15 urteurrena heltzear dagoenean ospatuko dute eurena kulturarako fabrika sozialean.

“Bilgunea osatzen duen elkarte bakoitzak bere espezialitatea du, baina denon artean ahalegindu gara elkabizitzaren alde egiten”, azaldu dute. Bakearen eta elkarbizitzaren ikuspegitik eta garapenerako lankidetza eta naziarteko elkartasuna jorratzetik etorkinen errealitate ezberdinak landu dituzte. Eta orain, Busturialdeko Harrera elkarteagaz ere lanean dabiltza. Bizi naizen lekutik elkarlanean egin zuten, eta aurrerantzean ere bide berriak eraikitzeko lan egingo dutela argi dute: “Gure asmoa da hurrengo urteetan ere, orain arte egin legez, lanean jarraitzea. Bilgune eta Ongi Etorrigaz batera lanean jarraitzeko asmoa dugu”.

Izan ere, orain “errealitate berriak” agertu dira, eta OEE taldeagaz egungo arazoei erantzuteko lanean ari direla diote, etorkinei harrera egiten esaterako. “Azken 3 urteetan migrazioa hazi da, eta erakundeak ez dira gai horri erantzuteko. Hala, gizarte mailan antolatu gara erantzunak ematen joateko”. Arrazakeria ere “landu beharreko gaia” dela diote: “Oso berba gutxi egin dugu arrazakeriari buruz Gernikaldean, baina bertan dagoen arazoa da, ezkutatu egiten duguna”.

Ikus-entzunezkoen zikloagaz errealitate horiei hausnartu gura dute. “Jendeak etorkinak zergatik datozen ulertzea gura dugu. Guk ere emigratu dugu garai zailetan. Jendea hausnarketara bideratu gura dugu, gutxi lantzen diren gaiak direlako; bai gizarte mugimenduen aldetik zein gizarte modura”.

Egitaraua:

Bihar (eguena). 18:30ean, Astran, Bizi naizen lekutik dokumentalaren proiekzioa eta solasaldia.

Etzi (barikua). 18:30ean, Lizeo Antzokian, Descendents.

Abenduak 22 (martitzena). 18:30ean, Astran, Gatazka egoeran dauden lurraldeak: Mozanbike eta Kolonbiako kasuak. Ostean, solasaldia.


Haur eta nerabeen gurasoentzako bi ikastaro, maiatzetik ekainera

Bi ikastaroak maiatzetik ekainera bitartean emango dira, Biteri kultur etxean. Maiatzaren 6, 20 eta 27an, eta ekainaren 3 eta 10ean egingo dira saioak; 0 eta 9 urte arteko haurrak dituzten gurasoentzako saioak 15:00etatik 16:30etara emango dira, eta 10 eta 18 urte arteko seme-alabak dituzten gurasoentzako saioak, berriz, 11:00etatik 12:30etara.

Izen ematea irekita dago hila bukatu arte. 943 55 78 54 telefonora deitu behar da, eta Ana Goñiren galdera egin.

Gurasoek haurren heziketan parte hartzea helburu

Seme-alaben adinaren arabera, bi ikastaro antolatu dira, baina bietan helburu nagusia bera da: gurasoei baliabideak ematea beren seme-alaben heziketan parte hartzeko, eta haur eta nerabeen garapena sustatzea.

Ikastaro bakoitzeko edukiak, aldiz, gehixeago bereiztu dira, haurren adinaren arabera sortzen diren beharretara egokitzeko.

Komunikazioa eta emozioak, eta Internetera adikzioa

0-9 urte bitarteko haurren gurasoei zuzendutako ikastaroan landuko diren edukiak ondorengoak izango dira: gizarte aldaketak eta egungo gurasoak nolakoak diren; haurraren garapena; komunikazioa eta emozioak lantzea; arriskutsuak, familia eta heziketa lotzea; eta gaur egungo dependentzia eta arrisku berriak zein diren, adibidez, Internet.

Saioak emango dira maiatzaren 6, 20 eta 27an, eta ekainaren 3 eta 10ean; 0-9 urte bitarteko haurren gurasoentzat 15:00etatik 16:30etara, eta 10-18 urte bitarteko gazteen gurasoentzat 11:00etatik 12:30etara. Izen ematea apirilean egin behar da.

Dependentziak eta adikzioak, nerabezaroan

10-18 urte bitarteko seme-alabak dituzten gurasoentzako ikastaroan beste eduki batzuk landuko dira.

Horien artean, gurasoek hartzen duten jarrera seme-alabak nerabezarora iristen direnean; dependentzia eta adikzioak eta egungo adikzio berriak (Internet, mugikorrak...); eta drogak, familia eta heziketaren arteko zikloa.

Droga-mendekotasun Planaren barruko ikastaroak

Bi ikastaro hauek Hernaniko Osasun eta Gizarte Ongintzarako Udal Patronatuak antolatu ditu, baina Lahar elkarteak emango ditu.

Era berean, ikastaroak Droga-mendekotasun Prebentziorako 2009-2014 Tokiko Planaren barruan daude kokatuta, eta Hernaniko familiei laguntzeko zerbitzuaren jardueretako bat izango dira.

Informazio gehiago eta izen-emate orriak Udaleko webgunean aurki daitezke: www.hernani.net.


Gaixo dauden presoak

Josetxo Arizkuren: Kardiopatia iskemiko larria du.

Gari Arruarte: Espondilitis ankilosantea du.

Jagoba Codo: Espondilitis ankilosantea du.

Iñaki Etxeberria: Miopia Magnoa koriorretinitis miopikoarekin.

Ibon Fernandez Iradi: Esklerosi anizkoitza du.

Gorka Fraile: Mingainaren kartzinoma epidermoideoa du.

Aitzol Gogorza: Nahasmendu obsesibo konpultsiboa du, sintoma psikotikoekin nahastuta.

Ibon Iparragirre: Hiesa du. VIH C-3 estadioko infekzioa, lesio neurologiko garrantzitsuarekin.

Jose Ramon Lopez de Abetxuko: Bradikardia sintomatikoa du.

Txus Martin: Eskizofrenia paranoidea eta Antsietate Nahasmendu orokortua ditu.


Gizonezko bat atxilotu dute Gasteizen, emazteari eraso egitea leporatuta

39 urteko gizonezko bat atxilotu du gaur goizaldean Gasteizko Udaltzaingoak, emazteari eraso egin eta atzetik jarraitzea egotzita. Gasteizko Udalak ohar bidez jakinarazi duenez, goizaldeko hiruretan dei bat jaso dute larrialdi zerbitzuek, Aranbizkarra auzoan izan den eraso baten berri emateko.

Gizonak eraso egin dio, eta etxebizitzatik ihes egin du emakumeak. Emakumeari atzetik jarraitu dio gizonak. Etxean gelditu dira haien hiru semeak. Ez zen gizonak emakumeari erasotzen zion lehen aldia, emakumeak, haren seme batek eta zenbait lekukok Poliziari jakinarazi diotenez. Atxilotu egin dute gizonezkoa, eta gaur eramango dute epailearen aurrera.


FBIk oraindik ez du argitu Las Vegasko sarraskia zerk eragin zuen

Ikertzaileen ustez, Paddocken bikotekideak argituko du agian zergatik egin zuen tiro milaka pertsonaren aurka, atentatua sakon prestatu eta gero.

FBIren ikertzaileek ez dute oraindik argitu zergatik bururatu zitzaion Stephen Paddock Las Vegasko sarraskiaren ustezko egileari atentatua prestatu eta country kontzertu batean zeuden milaka pertsonaren aurka 10 bat minutuz tiro egitea.

Agintarien ustean, Paddocken bikotekidea, Marilou Danley, oso inportantea izan daiteke gertatutakoa argitzeko, oraindik ez baitago batere argi zergatik egin zuen sarraskia.

Halere, Danleyk esan du ez duela sekula pentsatu halakorik egin zezakeenik. "Stephen Paddock gizon onbera, lasaia eta maitakorra zen", esan du, abokatuak irakurritako ohar baten bidez.

"Berak ez zidan inoiz ezer esan, eta ez zuen ezer egin, behintzat nik ez nuen ezeren ohartarazpen gisa ulertu, halakorik gerta zitekeela pentsatzeko", azaldu du emakumeak. Danley ikerketan laguntzeko prest agertu da.

Tiroketa izan zenean, Danley Ameriketako Estatu Batuetatik kanpo zegoen, baina asteartean itzuli zen Los Angelesera, FBIrekin hitz egin aurretik.

Emakumeak asteazkenean esan zuenez, Filipinetara joan zen (hangoa da jatorriz) Paddockek hegaldi baterako txartela erosi ziolako, familiarekin egon zedin. Hara heldu eta gero, dirua bidali zion, etxe bat eros zezan.

"Nik eskerrak eman nizkion, baina, egia esan, kezkatuta nengoen, nirekin harremana eteteko modua ez ote zen; lehenengo, ezusteko bidaia, eta gero, dirua", gaineratu du.

Ondo prestatutako atentatua

Agintarien esanetan, Paddockek oso ondo prestatu zuen erasoa, Mandalay Bay Hotel eta Kasinoko suite batera armategi txiki bat eraman zuen, eta ondoren egin zuen erasoa.

Kamerak ere jarri zituen, polizien mugimenduak jarraitu ahal izateko, eta, indar berezien agenteak hurbildu zitzaizkionean, bere buruaz beste egin zuen.


EH Bilduren solasaldi irekia, Urretxuko Abenidan

URRETXU // EH Bilduk solasaldi ireki bat antolatu du Urretxun. Ostiral honetan egingo dute, 19:00etan, Abenidan. Zertarako goaz Madrilera? galderari erantzuna emango diote. Ekitaldian Aitzol Cajaravillek eta Eraitz Saez de Egilazek parte hartuko dute. Cajaraville hirugarrena da Espainiako kongresurako Gipuzkoako zerrendan eta Saez de Egilaz, berriz, laugarren postuan doa.


Txotxparta antolatu du Ttakun txalaparta taldeak otsailaren 22rako

Ttakun txalaparta taldeak Txotxparta jaia egingo du hilaren 22an, egubakoitza. Iturrieta sagardotegia da aukeratu duten lekua eta autobusa antolatzeko asmoa daukate.

2018an 25. urteurrena ospatu zuten Ttakunekoek eta aurtengo topaketa ere ekimenez beteta egongo dela adierazi dute. Asmoa da 50 lagun ingururendako autobusa antolatzea, eta otsailaren 22an Iturrieta sagardotegira joatea jai giroan gozatzera.

Sagar Challenge erronka izango da aurtengo berrikuntza, umorez betetako erronka honetan ez da sorpresarik faltako.

Egitaraua:

19:00: Poteo animatua Jaizale tabernan hasita.

20:30: Autobus irteera Garibai geltokitik.

20:45: Poteoa Aramaion.

21:30: Afaria Iturrieta sagardotegian.

00:00: Sagar Challenge.


Zapaterok eta Erregeak Konstituzioaren erreforma sinatu dute

Defizit publikoa mugatzen duen erreforma irailaren 7an onartu zuten behin betiko Senatuan PP, PSOE, PSC eta UPN alderdien botoei esker.

Erregeak defizit publikoa mugatzen duen Konstituzioaren erreforma berretsi du Zarzuela Jauregian, Jose Luis Rodriguez Zapatero presidentea eta Parlamentuko, Senatuko eta Botere Judizialeko agintari gorenak bertan zirela.

Erakunde publikoen aurrekontuen egonkortasuna bermatzeko, Konstituzioaren 135. artikulua Rodriguez Zapatero presidenteak sinatu du lehenik eta Joan Karlos I.a Espainiako erregeak, ondoren.

Sinatu ondoren, erreforma Estatuko Aldizkari Ofizialean aireratzeko prest dago.

Jose Bono Kongresuko presidentea eta Javier Rojo Senatukoa izand ira erreformaren sinaduraren lekukoak. Ekitaldian izan dira baita, Pascual Sala Auzitegi Konstituzionaleko presidentea eta Carlos Divar Goreneko eta Botere Judizialaren Kontseilu Nagusiko presidentea.

Administrazio publikoen aurrekontuen oreka bermatzeko asmoz, Konstituzioaren 135. artikulua aldatzeko proposamena irailaren 7an onartu zuten behin betiko. PPk, PSOEk eta UPNk alde bozkatu zuten. Kontrako botoak hiru izan ziren (Coalicion Canaria eta Foro Asturias alderdien ordezkariena). Alderdi nazionalistek (EAJk barne) ez zuten bozketan parte hartu.


Torra: «Fiskaltzaren indarkeria akusazioak ikaragarri larriak dira»

Kataluniako presidenteak uste du sententzia «inflexio puntu bat» izango dela. ANCrekin eta Omniumekin batzartu da erantzuna koordinatzeko

Quim Torra Kataluniako presidentearentzat, fiskaltzak U-1aren epaiketan aurkeztu dituen ondorioak «gogorrak» dira. Batez ere, indarkeriaren erabilerari buruzkoak: «Fiskaltzaren indarkeria akusazioak ikaragarri larriak dira. Ez zen estatu kolperik izan Katalunian».

Adierazpen horiekin egin zien atzo erreferentzia prozesu subiranistaren aurkako epaiketan Javier Zaragoza fiskalak esandakoei. Urte politikoari buruzko hitzaldia zen —bilan «positiboa» egin zuen—, baina Kataluniako presidenteak ez zuen saihestu epaiketari erreferentziarik egitea; izan ere, datozen hilabeteei buruz aritzeko agerraldia ere izan zen, eta agenda politikoa erabat hartuko du buruzagi katalan independentistei buruzko epaiak. Horri begira, Torrak «politikaren judizializazioa» salatu zuen berriz ere, eta urteotan «jasandako errepresioa»; hain justu, azken horren adibidetzat ditu Zaragozak jakinarazitako ondorioak.

Orain, sententziari erantzun bateratua emateko asmoa du Kataluniako presidenteak, eta horregatik abiatu zuen atzo bilera sorta bat autodeterminazioaren alde agertu diren eragile politiko, sozial eta ekonomikoekin. Lehenik, Kataluniako Biltzar Nazionalaren (ANC) presidente Elisenda Paluzierekin eta ANCren presidenteorde Pep Cruanyesekin batzartu zen; gero, Omnium Culturalen presidenteorde Marcel Maurirekin. Paluziek berak jarri zuen helburua, hitzorduaren ostean: independentismoak «batasun estrategikoa berreskura» dezala. Zail izango dute, atzo bertan CUPek salatu baitzuen «estatuaren errepresioari» aurre egiteko Torraren «gaitasunik eza».

Boz aurreraturik ez

Bere egoeraz, Torrak adierazi zuen ez dela «inoiz sentitu behin-behineko presidente», eta uko egin zion Kataluniako Parlamenturako hauteskundeak aurreratzeari: «Ez dut hori egiteko planik». Hori bai, ohartarazi zuen sententzia «inflexio puntu bat» izango dela.


Tirabirak Somotoko ikerketa batzordean

Asteazkenean argitaratu zuen DV egunkariak Somotoko laguntzei buruzko Ikerketa Batzordeak ondorioztatu duela ez dela Ana Urchueguiaren jokabidean deliturik izan, batzorde honetako eta Lasarte-Oriako udaleko idazkari Xabier Ejearen txostenean oinarrituz. Oposizioko alderdiek asteazkenean bertan erantzun zuten elkarrekin, txostena funtsik gabea, partziala eta oso eskasa dela salatuz, ez dela egia esaten, informazioa ezkutatzen dela, ikerketak Udalaren hurrengo legealdian jarraituko duela eta oztopatzen bada, epaitegietara joko dutela jakinaraziz. Prentsari beraiei baino lehen berri eman zaiola eta hauteskunde garaian herritarrak engainatzeko amarrua izan dela ere salatu zuten.

Prentsan agertutako informazioa gezurtatu egin zuten Lasarte-Oriako Udaleko EAJ, Hamaikak Bat, Ezker Batua, Plataforma eta Ezker Abertzaleko zinegotziek asteazken arratsaldean Udaletxean denek elkarrekin emandako prentsaurrekoan. Ukatu egin zuten Somotora bideratutako diru laguntzen kasua amaitzear denik eta Ana Urchueguia aurreko alkatearen jokabidean delitu zantzurik ez dagoenik, beraz, argitaratu den informazio faltsua zuzentzeko ere eskatu zuten. Euren ustez, PSOE eta PPren iritzian oinarrituz batzordeko idazkariak egindako txostena partziala da, informazioa ezkutatzen du eta beraz ez da egia esaten.

“Urchueguiari buruzko batzordeak kooperazio laguntzetan deliturik ez dela ondorioztatu du” izenburuak haserretu du oposizioa, jakinik behin behineko txosten batez ari dela eta bertan aitortzen dela gainera legearekin bat ez datozen jokabideak izan zirela. Behin idazkariak bere txostena aurkeztu eta gero, hilaren 25era bitartean zuzenketak egiteko aukera dute alderdiek.

Oposizioko alderdiek bat egin zuten asteazkenean eta hurrengo hilabeteetan ikerketarekin jarraitzeko asmoa defenditu. EAJko Estitxu Alkortak aurreratu zuen, igandeko hauteskundeetatik ateratzen den Udal berriak heldu beharko diola ikerketari eta oztopatzen bada, bide judizialetik jarraituko duela.

Guztiek kritikatu zuten, kazetari bati batzordeko kideei baino lehenago bidali zaiola txostena eta lan hori batzordeko presidente Encinas PPko ordezkariak hartu zuela orain arte beti oharrak idazkariak bidaltzen baditu ere. Guztiek gogoratu eta kritikatu zuten gainera ikerketa batzordea sortu eta idazkari lanetarako Ejea proposatu zutenean, kontra agertu zirela kasuan parte zelako: “Orain denborak arrazoia eman digu idatzi duen txostena ikusita. PP eta PSOEren txostenetan oinarritu da soilik eta beste alderdiek aurkeztutakoak baztertu”.

Trikimailua

Ezker Batuko Ricardo Ortegak gogor salatu zuen DVren informazioan irakurleak engainatzeko asmoa zegoela, La comisión sobre Urchueguía concluye que no hubo delito en las ayudas a la cooperación izenburua jarriaz, jakitun izanik idazkariarena “informe preliminar” bat dela, PSOEren aginduz eta agian PPren ñabarduraren batekin idazkariak egindako zirriborro bat eta izenburuan ageri dena ez dela benetan ikerketa batzordearen egoera. Ezer ulertu ez dadin esaldi luze eta nahasiak erabiltzea leporatu zion egunkariari. Jokabide oso larri eta lotsagabea dela salatu zuen eta PSOE jo zuen arduraduntzat.

Plataformak salatu zuen, DVren izenburua iruzurtia dela, egunkariak ez duela informazioa egiaztatu, eta informazioaren "ustezko" ondorioak gezurrezkoak direla: "egiaren parte handi bat ezkutatzen da, esaterako ez ditu kontutan izan oposizioko alderdiek ikerketa batzordeari aurkeztutako hainbat froga”. Beraz formalki kexatuko dira, informazioa zuzentzeko eskatuz.

Ezker abertzalearen ustez larria da ikerketa batzordea bi urtetan lanean aritu ondoren EAJ, Plataforma, Ezker Batua eta Ezker Abertzaleak egindako adierazpen eta salaketa batere ez kontutan izatea eta kasua ezkutatzeko PSOE eta PPren arteko itunik dagoen galdetu zuen Txanpi Baztarrikak.

H1-eko ordezkariak salatu zuen, Ikerketa Batzordea hasieratik izan zela alferrikakoa, horregatik ez zuen bilera askotan parte hartu baina gauza batek kezkatzen duela: Lasarte-Oriako Udalak bi milioi euroko laguntza eman badu ere, arduradunek ez dutela garbi esan zertan erabili den dirua, Nikaraguako nekazarien oinarrizko beharrak ase diren, eta beraien etxeetan argi-indarra edo ura baduten.

Prentsaurrekoan egon zen herritar batek, ikerketa sakona eskatu zuen dirua zertan erabili den eta non dagoen jakiteko eta zergak ordaintzen ditugun herritarrona denez dirua ahalik eta azkarren itzuli dezatela eskatu zuen. •


Kontzentrazioa, Zinkoenean

Kontzentrazioa deitu dute gaurko, Hernaniko preso eta iheslarien senide eta lagunek. Iluntzeko 20:00etan elkartuko dira, Zinkoenean. Herritar guztiei luzatu diete deia, beraiekin bat egiteko.


"Nahiz eta Laudion denbora gutxi eman, Martinez Villarrek ez zuen inoiz bere sorterria ahaztu"

EGOITZ BERNAOLAk (Laudio, 1983) Julian Martinez Villar musikari laudioarrari buruzko biografia idatzi berri du, eta disko bat ere argitaratuko dute bere abestiekin. Martínez (Laudio, 1870 – San Antonio, 1944) Euskadin jaio zen, baina bere karreraren parterik handiena Amerikan eman zuen piano-jole gisa. Mexikon eman zituen bederatzi urte baina, bertan jazotako iraultza dela eta, AEBra mugitu behar izan zen, eta bere bizitzako azken hogeita hamar urteak eman zituen bertan.

Nola sortu zen Julian Martinez Villaren biografia idazteko eta bere abestiekin disko bat grabatzeko ideia?

Laudioko San Roke Kofradiaren betebeharretako bat herriko kultura eta ondareak sustatzea eta gure herriko historian zehar nabarmendutako pertsonaiak bultzatzea da, ezezagunak baitira. Proiektu horren parte da Julián Martínez Villarren obra eta memoriaren berreskurapena. Kasu konkretu hau, gainera, ikerketa bikoitza izan da, liburu bat eta bere abesti esanguratsuenen bilduma osatu baitira. Diskoa Ariadna Martinez sopranoak eta Antonio Oyarzabal piano-jotzaileak sortu dute.

Nahiz eta jaiotzaz laudioarra izan, musikalki Bilbon hezi zen Martinez. Nolakoa izan zen prozesu hori?

Zoritxarrez, bere musika hezkuntzari buruzko daturik ez da kontserbatu, edo momentuz ez dugu aurkitu. Hala ere, jakina da Bilbora joan baino lehen solfeoa ikasi zuela Laudion Anacleto Inchaurberekin -Lamuzako elizako organo-jole bizkaitarra, eskarmentu handikoa- batera, eta 22 urterekin (1892n) musika pieza originalak argitaratzen hasi zela.

Beraz, uste dugu Laudio uztean bere musika formazioa Bilboko garaiko maisu nabarmendu batekin jarraitu zuela, edo garaian existitzen ziren musika akademietako batean. Oso litekeena da ere, horretarako, Laudioko mezenas baten laguntza ekonomikoa edo babesa izatea, Martinez familia xumekoa baitzen. Horregatik, Urquijo familian pentsatzea zentzuzkoa dirudi.

"Mexikora joatea probisionala zen hasieran, baina ez zen inoiz bueltatu"

Zer eragin izan zuen bere aitak, txistularia zenak, Julianen estiloan?

Bere aita garaiko “musikari danbolin-jotzailea” izateak Julianen musikarekiko afizio eta gaitasun onak bere familiak hasieratik babestea eragin zuen. Gainera, Julianek euskal aireekiko eta herriko kantu euskaldunekiko interesa bultzatu ahal izan zuela uste dugu. Azken hauekiko miresle eta jakintsua izan zen ere. Bilbon zegoela, kantu hauek ikasi eta pianorako armonizatu egin zituen bilduma album batzuetan sartuta; non hain ezagunak diren Hiru damatxo edo Boga, boga, mariñela kantak aurkitu ditzakegun. Hori izan zen euskal musika tradizionalarekiko bere ekarpenik handiena, Guridi bezalako maisuek eginiko lana baino lehen burutu zuena.

Zerk bultzatu zuen kontinentez aldatzera?

Mexiko Hirira 1905ean egindako lekualdaketaren arrazoi nagusia hango Antzerki Nagusiko orkestra zuzentzeko aukera izan zen. Horretarako, Bilboko Udalari (irakasle titularra zen udalaren menpean zegoen eskola munizipal batean) baimen bat eskatu zion, lanpostu hori aldi baterako betetzeko asmoz. Lan eskaintza horren testuingurua ezezaguna da, baina hasieran probisionala zena definitibo bilakatu zen, eta ez zen inoiz Bilbora bueltatu.

Pianorako musika eta kantak egin zituen nagusiki. Zein izan zen bere estilo pertsonala?

Egia da bere kantu eta pianorako kanta originalen eta konponketen parte handi bat musika klasikoan eta tradizionalean zentratzen dela, baina solfeoaren teoriako obra bat ere sortu zuen, baita txistulari bandetarako zortzikoak. Zarzuela bezalako genero eszenikoetarako lanak ere egin zituen. Bere sorkuntzen arteko erlazio osatua eta definitiboa sortzea zaila da, baina berari egotzitako ehun titulu inguru ezagutzen ditugu gaur egun.

50 urtetan zehar landu zituen generoen aniztasunaren berri ematen digu horrek. Bere estiloa espazioaren eta denboraren arabera aldatu zen. Tradizioetatik hornitu zen, baina bere bere denborara egokitutako autore bat zen: bizi zen tokiko modak eta gustuak hartu, bere beharretara egokitu, eta zigilu pertsonala jartzen zien.

"Bere ondarea desagertzen joan zen eta guretzako ezezaguna den pertsonaia da"

Euskaditik Mexikora joan zen bizitzera baina, iraultza dela eta, AEBra mugitzea erabaki zuen. Horrek zer eragin izan zuen bere musikan?

Euskadin hamabost urte lanean egon eta gero, Mexikon beste bederatzi eman zituen, baina 1914ko Mexikoko Iraultzak sortutako ezegonkortasunak iparraldera mugitzera bultzatu zuen, bere familiarekin batera. Texaseko estatura, AEBn, mugitu zen azkenean. Laredo hirian bizi eta bere karrerarekin jarraitu zuen hasieran, eta, ondoren, San Antoniora joan zen, eta bertan hil zen 1944. urtean. Bizitoki aldaketa hauek, logikoki, bere ibilbide profesionalean eragina izan zuten, lan, okupazio eta proiektu berriak bilatzeko etengabeko beharra izan baitzuen. Hori bere musikan islatu zen.

Nahiz eta bederatzi seme izan, horietako batzuk Euskadin, bere bizitza nahiko ezezaguna da Laudion. Zer dela eta?

Martínez Villar bi aldiz ezkondu zen. Lehenengo ezkontza Engracia Pérez Muzquiz deituriko emakume nafar batekin izan zen, eta Bilbon jaio ziren lau seme-alaba izan zituen, baina haietatik baten berri daukagu soilik: Bere aitaren pausuak jarraiki, Mexikora eta AEBra joan zen semea ere. Amaren heriotza goiztiarra eta gero, beste hiru seme-alabez ez dakigu ezer. Nahiko bitxia eta arraroa da hori. Bigarren ezkontzatik, Basilisa Riva Pellón kantabriarrarekin, beste bost seme-alaba izan zituen, eta denak hazi ziren amerikar kontinentean.

Haien ondorengoak han egonkortuta jarraitu dute, haien sorterritik urrun eta gure ingurunearekiko kontaktu gutxirekin. Horregatik, eta Laudion familia kolateralik ez zelako geratu, bere oroitzapena disolbatuz joan zen eta guretzat erabat ezezaguna izan da Martinez orain arte. Kontuan hartu behar da duela ia 150 urte jaio zela eta denbora gutxi eman zuela bere jaioterrian, nahiz eta berak ez zuen inoiz bere sorterria ahaztu.

"Mexikoko Iraultzak iparraldera mugitzera bultzatu zuen, AEBra"

Nolakoak izan dira biografiaren dokumentazio eta idazketa faseak?

Dokumentazio eta idazketa faseek urte eta erdiko iraupena izan dute, gutxi gora behera, eta informazio iturri asko bilatu ditugu. Horien artean daude artxibo publikoak eta pribatuak; baita Laudioko udal artxiboa, eta musikariaren familiaren dokumentuak. Senideek era aktiboan kolaboratu dute nirekin, eta eskerrak eman nahi dizkiet. Oso baliagarriak izan dira ere liburutegi digitalen ekarpenak eta Euskadi barrutiko edo kanpoko hemerotekenak, haien prentsa historikoari esker Martinezen jarduera profesionalaren parte handi bat osatu ahal izan dugulako; ez bakarrik hemen, bere Mexikoko eta AEBko garaiak kontatzeko ere baliagarriak izan dira.

Liburua bost kapitulutan banatzen da eta Martinezen bizitzaren etapa guztiak hartzen ditu. Argitaratu gabeko irudi batzuk ere agertzen dira, eta orain arte ezaguna dugun obra eta erabilitako iturri bibliografiko guztiak ere, dagozkien oharrekin batera.


Liburutegiak daukan garrantzia azaleratzeko jardunaldiak

Arrasatek ere bat egingo du Bibliotekaren Egunarekin urriaren 24an, eguen honetan, eta hainbat ekintza antolatu dituzte, "liburutegiaren garrantzia azaleratzeko" helburuarekin. Giza Bibliotekaren hirugarren edizioa izango da jarduerarik azpimarragarrienetako bat.

1997tik ospatzen dute Bibliotekaren Eguna urriaren 24an, Espainia mailan, eta Arrasaten ere urtero egiten dute bat ekimen horrekin. "Helburua da liburutegiaren garrantzia azaleratzea, irakurleen elkargune bezala, eta formatzeko eta irakurketak partekatzeko tresna bezala. Aldarrikapen puntu bat ere badauka, liburutegiak babestu behar direla eta aurrekontu duinak izan behar ditugula adierazteko", dio Asun Agirianok, Arrasateko Udal Bibliotekako liburuzainak.

Urriaren 2an hasi ziren egun horren bueltako ekintzekin, 5-6 urtetik gorako haurrei zuzendutako ipuin kontaketa ilustratu batekin. Orain, beste hainbat ekintza dituzte aurretik.

Giza Biblioteka, urriaren 24an

Ekintza nagusietako bat Giza Biblioteka da. 18:00etan egingo dute, Kulturateko klaustroan. "Mundu mailako egitasmoa da, baina guk duela bi urte jarri genuen martxan, eta aurten, hirugarren edizioa izango da. Liburuak pertsonak izaten dira. Beraz, esateko zerbait duten herritarrak gonbidatzen ditugu, eta horiek liburuak izaten dira. Euren istorioa liburua da, eta entzule moduan pertsona bat edo pare bat jartzen ditugu; horiek irakurleak dira. Horiek galdetzeko aukera daukate, eta solasaldi bat sortzen da euren artean". Gazteei eta helduei zuzendutako ekimena izango da.

Orain arteko balorazioa ona izan da, Agirianoren esanetan. "Jendeak interesa erakusten du, eta hurbildu egiten da. Batzuk ezagunak dira, beste batzuk ezezagunagoak, bertako jendea eta baita etorkinak ere. Aniztasun handia egoten da, eta hori polita da. Beraz, gure ateak irekita daude. Liburuak apaletan egon daitezke, baina egun horretan liburuak pertsonak dira, eta haiek hartzen dute protagonismoa. Lan handia izaten da jendeari ekimena azaltzea eta konbentzitzea, batzuek ez dutelako ondo ulertzen".

Literatura jolasak haurrendako

Bestalde, Xango-Mango literatur jolasak egingo dituzte urriaren 24an eta 30ean, 11:00etan, lehenengoan Santa Marinako auzo bibliotekan eta bigarrenean Kulturateko haur bibliotekan. "Lehendik, Saroa Bikandik eman ditu ikastaro batzuk hemen, ume jaioberrien gurasoei zuzendutakoak. Masaje moduko bat da, aldi berean kantatuz eta jolasak ikasiz. Oraingoan ere antzeko jarduera burutuko du. Ume txikiei eta gurasoei bideratuta dago, baina baita aitonaamonei edota zaintzaileei ere".

Goi mailako errezitaldi musikatua, egubakoitzean

Urriaren 25ean, 19:30ean, Fruitu arraroak errezitaldi musikatua egingo dute Harkaitz Canok eta Maite Larburuk Kulturateko areto nagusian. "Maite Larburuk aurten disko berri bat kaleratu du, Hezurren azpian izenekoa. Haiek diote fruitu arraroen bilduma bat eskainiko dutela. Billie Holidayk arrazakeriaren aurkako abesti bat egin zuen, eta Harkaitz Canok horrekin lotu du bere poema errezitaldi hau".

Martxoan emanaldi bat eskaini zuten, Bilboko Arriaga antzokian, eta bigarren emanaldia Arrasaten egingo dute. "Musika eta literatura, euskaraz. Herritarrei eskatzen diegu, gogoa edukitzeaz gain, kuriositatea piztuta edukitzea, kuriositatea ezagutzaren motorra baita", dio Agirianok.


Asteburuan 44 kasu atzeman dituzte, eta bataz bestekoa jaitsi egin da

Esperantzarako datuak utzi ditu Osasun Sailaren gaurko txostenak. Ostiraletik igandera, 44 positibo atzeman dituzte eskualdean. Ostiralean 18 izan ziren, larunbatean 16 eta igandean 10. Aurreko asteetako datuekin alderatuta, bataz bestekoaren oso azpitik daude emaitza horiek.

Bigarren arreta gunea, eremu gorrian dauden herriena da. Zerrenda argitaratu berri du Osasun Sailak, eta Goierriko herriei dagokionean, ez dago aldaketa handirik. Legazpik (689,74), Urretxuk (688,24) eta Zumarragak (621,12) neurri gehigarriekin jarraituko dute; baita, Ormaiztegik (705,33), Segurak (2739,73) eta Zerainek (1824,82) ere. Ostiralean ostalaritza ixteko neurria ezarri zitzaien herrien artean, Mutiloa (1568,63) izan da zerrendatik atera den bakarra. Izan ere, neurri gehigarriak ezartzeko hiru baldintzetatik bi betetzen ditu, aste-betean, bi kasu berri izan baititu (itxiera aplikatzeko 2 kasu baino gehiago izan behar dira aste berean).

Datuak herriz herri aztertuta, Beasain da kasu gehien izan dituena, 11 positiborekin. Legazpi (7), Urretxu (6), Ordizia (5), Segura (5) eta Zumarraga (4) daude atzetik. Idiazabalen bi kasu agertu dira, eta bana Ataunen, Lazkaon eta Zaldibian.

Iazko martxoan osasun krisia hasi zenetik, Goierrin 4.812 COVID-19 positibo kasu izan dira.

* Datuetan egun batetik bestera egon daitezkeen aldeak, Eusko Jaurlaritzak asteroko datuak eguneratzean egiten dituen aldaketei dagozkio.

Osasun sailaren txostena (2021/02/08)


N-121-B errepidean mozketa eginen da apirilaren 13an

Asteazkenean, 14:00etatik 14:15era leherketak eginen dira Arraioz inguruan

Nafarroako Gobernuko Herrilan, Garraio eta Komunikabidetako Departamentuaren Errepideen Kontrol eta Kontserbazio Zentrotik jakinarazi dutenez, N-121-B errepidea 15 minutuz moztu eginen dute apirilaren 13an, asteazkena, 14:00etatik 14:15era. Hain zuzen, Arraioz eta Oharriz inguruan eraginen du mozketak 46. eta 47. kilometroen artean, Irurita eta Elizondo arteko saihesbidea egiteko lanetan leherketak eginen direlako. Oharriz auzorako sarbidea ere, NA-4405 errepidea, moztu eginen da ordutegi berean, auzo horretatik Arraiozerako irteeran, Baztan errekako zubia baino lehenxeago.

Baztan aldera doazen ibilgailu arinek, edo Baztanetik Irun eta Iruña aldera joan nahi dutenek Almandoz eta Irurita arteko NA-2540 errepidea erabil dezakete denbora tarte horretan.


Irudietan: Larunbatean hasiko dira Hiruerreketako festak

Uztailaren 28an eta 29an ospatuko dituzte, eta adin guztietako jendeari zuzendutako egitaraua prestatu dute. Aurtengoan, joku erraldoiek interes handia piztu dute auzoan.

EGITARAUA

Uztailak 28, larunbata

16:30-20:0. 3-99 urte bitartekoentzat jolasak. Partxis erraldoia, hiru marran joku eta Zarautzfesoca erraldoia.

17:15. Zarautzfesoca txapelketa. Sariak izango dira, irabazlearentzat zein parte hartzaileentzat.

18:00. Txokolatada parte hartzaileentzat. Ondoren, auto telegidatuen erakusketa.

21:30. Afari arina, 5 eurotan.

22:30. Fan&GO taldearen eskutik dantzaldia.

Uztailak 29, igandea

10:00. Bizilagunen auzolana.

11:00. Hamaiketakoa eta trikitixak girotutako poteoa herrian zehar.

14:00. Bazkari herrikoia, 20 eurotan helduen menua eta 10 eurotan haurrena.

17:30. Haurrentzako jolasak, mus txapelketa eta bestelako jolas anitzak.

Larunbateko afariko eta igandeko bazkariko menuak:

Larunbateko afaria (5 euro)

Solomo eta piper ogitartekoa eta garagardoa edo freskagarria.

Igandeko bazkaria (20 euro helduek eta 10 euro haurrek)

Helduen menua: paella, saiheski errea piper eta letxuga entsaladarekin. Arroz-esnea edo zaporetako jogurta, ogia, ura eta freskagarria.

Haurren menua: paella/pasta eta oilasko izterra/solomoa. Arroz-esnea edo zaporetako jogurta, ogia eta ura.

Afarirako zein bazkarirako txartelak erosteko azken eguna uztailaren 24a zen, baina honako zenbaki honetara deitu dezakete interesa dutenek: 649 72 80 72 (Kepa).


Langile batek erredura larriak jasan ditu Basauriko Iramendi taberna zaharreko obretan

Lan istripua gertatu da 11:30ak aldera Basauriko Begoñako Andra Mari kalean egiten ari diren obra batean. Larrialdi zerbitzuek jakinarazi dutenez, langile bat erredura handiekin artatu behar izan dute tokian bertan eta ondoren Gurutzetako Ospitalera eraman dute gizonezkoa.

Iramendi taberna zenaren lokalean lanetan ari dira bertan Bertiz okindegia izango dena irekitzeko. Saltokia eraberritzeko lanetan ari zirela gertatu da ezbeharra. Informazio gehiago lortu ahala albistea eguneratuko dugu.


'Pottolo' parrandarako gertu, bezperan ondo lo eginda

Lo-seko agertu da Pottolo herriko plazara, karrozak haur eta helduen artean piztu duen zalapartaz ohartu barik. Santamasetako txerria, Garagartzako labelarekin, Santamasen ikur eta protagonista, lozorroan ekarri dute karrozan zaratak eta euriak aztoratu gabe. Ematen du, arrasatear askok bezala, indarrak gorde dituela Santamasetako egun handirako. 10:00etan zabalduko dute Santamasetako azoka, gaur, Arrasaten. Hemen egitaraua.


Eneko eta Asier Nafarroako selekzioan

"QUESOS ALBENIZ"eko Asier Etxeberria Zafra eta Eneko Aramandia Telleria Nafarroako selekzioarekin Valladolidera joango dira aste bukaeran. Igande goizean izango dute lasterketa eta esan behar dugu sei txirrindularietatik bi CC BURUNDA TxEkoak direla. Espero dugu zorte ona izan dezatela.


Goierriko IAk kontzentrazioa egin du LOMCEren aurka Beasainen

Goierriko Ikasle Abertzaleakek deituta, dozenaka gazte bildu dira gaur 11:30ean Zubimuzu plazan, Werten erreformaren aurkako kontzentrazioan Lomce senatutik pasa duzue, Euskal Herritik ez lemapean, batez ere Goierri Eskolako gazteek. Beasaingo Institutuko ikasleek, jolastokian bertan egin zuten kontzentrazioa. EHUn eta NUPn ere itxialdiak egiten ari dira. Aipatu, Eusko Jaurlaritzako Hezkuntza sailburuak Espainiako Auzitegi Konstituzionalera joko dutela iragarri duela gaur.

Ikasleen geldialdien inguruko informazioa, hemen.

Jaurlaritzak jarriko duen helegitearen inguruko informazioa, hemen.


Txupinazo txikirako kanta sortzera doaz

Haurren Txupinazoa.

Madalenetako txupinazo txikirako kanta sortu nahi zutela erabaki zuten Errenteria-Oreretako haurrek aurreko urteetan. Bada, heldu da horretarako garaia eta OarsoIrriaken eskutik letraz jantziko dute txupinazo txikia. Hilaren 23an, ostiralarekin, egin dute hitzordua sorkuntza prozesuan murgiltzeko, 17:30ean Xenpelar kaleko Reina aretoan.

Antolatzaileek esan dutenez, madalenetan berezia izango den kanta sortzera doaz, eta hori guztion artean egin nahi dute, elkarlanean, eta parte hartzea eta euskara erdigunean jarrita taldean ohikoa denez. Lanketa horretan Aitor Albistur bertsolari errenteriarra eta Oarsoirriakeko kideek hartuko dute parte.


Zubiria oroitu dute fraindarrek 50. urteurrenean

Gaur goizean eta bihar egun osoz baserriz baserri eta etxez etxe ibiliko dira fraindarrak.

Inauteri giro bete-betean dabiltza lesakarrak. Atzoko zakuak erantzi eta txapel berdea jantzi dute fraindarrek. Erratzak astinduz etxez etxe dabiltza, jan-edan artean dantzan eta kantan. Eguberri Egunean zendu zen Joxe Angel Zubiria oroitu dute 50. urteurrenean. Maddi Ane Txoperenaren hitzak eta Xabier Maritxalarren doinua uztartuz, bertso hunkigarriak eskaini dizkiote: zure bizipoza zure alaitasunez, zein ederra den Lesaka, zure bihotz ona gure oin ta eskuetan, dantzan ari da taupaka.


Kalejira egingo dute gaur, Danbolin Musika Eskolako ikasleek

Ostiralean, Santa Zezilia eguna izango da, eta musikarien eguna ospatzeko, kalejira egingo dute gaur arratsaldean herrian barrena.

17:30ean, txistu, trikitixa eta panderoko ikasleak Kultur Etxetik abiatuko dira eta kalejira egingo dute, Ikastola aurreko plazaraino. Han, dantza-emanaldi txiki bat egingo dute Danbolineko dantza-ikasleek.

Ondoren, berriz ere kalejiran, futbol zelaiaren aurreko plazara joko dute ikasleek eta gitarra eta soka taldeek abesti batzuk joko dituzte han.

Bukatzeko, Kultur Etxe atzeko plazara joango dira eta bandako ikasleek zenbait pieza joko dituzte eta, ondoren, txokolate beroa hartuko dute partehartzaile guztiek.


Karmele Mitxelenak irabazi du Lazkao Txiki bertsopaper lehiaketa

Asteburuan banatu dituzte 24. Lazkao Txiki Bertsopaper Lehiaketako sariak. Aurten, Karmele Mitxelena oiartzuarrak irabazi du sari nagusia, Itsasoko bakardade lanari esker. Aurten guztira 35 lan jaso dituzte lehiaketan, iaz baino 19 gutxiago.Helduen mailan izan da lan kopururik handiena, 25 guztira. Mitxelenaren ondotik, Amaia Agirre billabonatarrak jaso du bigarren saria, EMEndakinak lanagarik; hirugarrena berriz, Oreretara joan da; Aitor Albisturrrek jaso du ‘%3‘ lanari esker.Gazteen mailan (14-18 urte), zortzi lan jaso dituzte, eta sari nagusia, Altsasuko Idoia Granizok irabazi du, Maitasunaren jolasean lanarekin. Maddi Aiestaran beasaindarrak eta Ekain Alegre altsasuarra dira gainontzeko bi sarituak.Gaztetxeoetan 2 lan bakarrik jaso dituzte, eta saririk eman gabe gelditu dira.Argi Berri Elkarteak antolatzen du lehiaketa, Ordiziako Udalaren laguntzarekin. Aurten Manu Olanok, Nikolas Zeberiok eta Izar Sarriegik osatu dute epaimahaikoa.


Erdozia eta Saralegik aurrera

Igandean abiatu zen Egur Sportek antolatutako Zilarrezko Aizkolarien Binakako txapelketa. Bertan maila apalagoan edo prestatzen dabiltzan aizkolariak ari dira, esperientzia dutenekin batera. Guztira 10 biko ariko dira, bi multzotan banatuta. Hiru sakandar ariko dira lanean: Iñaki Vazquez "Sakana" altsasuarrak eta Goizeder Beltza etxarriarrak bikoa osatuko dute, eta horretaz gain Juanjo Erdozia etxarriarra ariko da lanean, kasu honetan Eneko Saralegi lagun duela. Bada, lehenengo kanporaketan aipatu hiru sakandarrak aritu ziren lanean. Iñaki Vazquez "Sakanak" eta Goizeder Beltzak Juanjo Erdozia eta Saralegi II.a izan zituzten arerio Lekunberrin. Bost lan egin behar zituzten (45 ontzakoa kolpeka, 45 ontzakoa erlojuaren kontra, 36 ontzakoa zutik eta 45 ontzakoa etzanda ebaki, 60 ontzakoa abiaduran moztu eta 54 ontzako lau enbor ebaki) guztira 20 enbor erdibituz. Erdozia eta Saralegi II.a izan ziren azkarrenak (13:15), Vazquez eta Beltzari 19 segundo eskas atereaz (15:34). Laurek itxura ona eman zuten, baina Erdoziak eta Saralegi II.ak lortu zuten txapelketan aurrera egitea, Vazquez eta Beltza bidean geratuz. Igandean Garita eta Mendieta aurkariAsteburuan segida izango du Zilarrezko Aizkolarien Txapelketak. Igandean, Mallabian, 17:30ean Juanjo Erdoziak eta Saralegi II.ak Xabier Garita eta Julen Mendieta izanen dituzte arerio. Egin beharreko lana, berbera: bost lan, guztira 20 enbor erdibituz. Eta etxarriarrak eta leitzarrak aurrera egiten duten.


Frantziak 1.000 agiri emango dizkio gaur Espainiari, 'ETAren 300 hilketa' argitzeko

16:30ean egingo duten ekitaldian, Iñigo Urkullu lehendakaria, Rodriguez Zapatero eta Felipe Gonzalez Espainiako presidente ohiak eta biktimen elkarteetako ordezkariak izango dira, besteak beste.

ETAri konfiskatutako "1.000 dokumentutik gora" emango dizkio gaur Frantziak Espainiari, "ebazpen judizialik" izan ez duten "300 hilketa inguru" argitzeko. Agiriok emateko eta biktimak omentzeko ekitaldia antolatu dute astelehen honetan, Moncloa jauregian (Madril).

Edouard Philippe Frantziako lehen ministroa eta Pedro Sanchez Espainiako Gobernuko presidentea izango dira ekitaldiaren buru. 14:00etan, lan-bazkaria izango dute, eta argitu gabeko ETAren 300 hilketen inguruan mintzatuko dira.

Geroago, 16:30ean, terrorismoaren aurkako lankidetza ekitaldia hasiko da. Bertan, ETAko biktimak, Laurence Le Vert Frantziako epailea eta Helene Davo Frantziako Justizia Ministerioaren zuzendari laguntzailea omenduko dituzte.

Ekitaldi horretan izango direnen artean daude Iñigo Urkullu lehendakaria eta ETAko biktimen elkarteetako ordezkariak. Nafarroako Gobernua, ostera, ez da Madrilera joango. Bertako iturrien arabera, gaurko ekitaldia "ez dago Gobernuaren agendan".

Horiekin batera, beste hauek ere izango dira bertan: Jesus Loza Espainiako Gobernuak EAEn duen ordezkaria, Florencio Dominguez Terrorismoaren biktimen Memorialeko presidentea eta Jose Luis Rodriguez Zapatero eta Felipe Gonzalez Espainiako Gobernuko presidente ohiak. Aznar eta Rajoy, aldiz, ez dira Moncloan izango.

Artxibo gehienak otsailean bidali zituzten, Frantziako Poliziak atzemandako objektuekin eta armekin batera. Espainiako Gobernua lanean dabil orain garrantzi judiziala izan dezaketen elementuak identifikatzeko, baina, dena dela, dokumentu horiek balioa dute biktimen memoriarako.

Maiatzean, terrorismoaren aurkako adituek informazioa helarazi zioten Auzitegi Nazionalari dokumentu horiek prozedura ireki batean sartzeko. Gainera, materialaren parte bat Terrorismoaren Biktimen Memorialera bidaliko dute. Oroimenerako zentro hori udazken honetan irekiko dute, Gasteizen.

ETAri atzemandako materiala ematea —agiriak eta armak tarteko— Sanchezek eta Emmanuel Macron Frantziako presidenteak izandako bileran adostu zuten, uztailaren 26an Espainian izan zuten hitzorduan.


Historia egin du Realak

Egun historiko baten lekuko izan dira gaur Anoetan bildu diren 18.731 zaleak, historian lehen aldiz Reala Kopako finalerako sailkatu baita. Atletico Madril izango dute aurkari txuri-urdinek, Bartzelonari 2-0 irabazi ondoren.

Azkar aurreratu da markagailuan Reala, lehenengo minutuan sartu baitu partiduko lehen gola Kiana Palacios aurrelari txuri-urdinak, jokaldi kolektibo baten ostean atezainaren aurrean odol hotzarekin definituz. Zaleek, ordea, ez dute gola asko ospatzeko astirik izan, hurrengo jokaldian Realak defentsan huts egin baitu, eta Maddi Torrek bere atean sartu du gola.

Hala ere, Realak bere jokoa egiten jarraitu du eta Sevillari nagusitu zaio lehen zatian, andaluziarrek ezin izan baitute ia gol aukerarik sortu. Marta Cardonaren eskutik iritsi dira txuri-urdinen eraso jokaldi gehienak lehen minutuetan, ezker hegalean jokatu duen bitartean. Pixkanaka Nahikari Garcia protagonismoa hartzen joan da, eta bizpahiru aukera izan ditu gola sartzeko. Realaren bigarren gola, ordea, Carla Bautistak ezker hegaletik falta bat bota duenean iritsi da, Marta Carrasco atzelariak bere atean sartu baitu baloia.

Lehen zatian Reala nagusi izan baldin bada, bigarrena bakarrizketa bat izan dela esan daiteke, Sevillaren zelaian jokatu baita gehienbat. Talde andaluziarrak izan duen gol aukera ia bakarra Macaren oinetatik iritsi da, baina geldiketa bikaina egin du Mariasun Realeko atezainak.

52. minutuan iritsi da Realaren hirugarren gola, berriz ere falta baten jaurtiketaren ondoren, baina oraingoan Ane Etxezarretak bidali du baloia sarera. Festa bat izan da hortik aurrera Anoeta, Aitor Zabaleta Harmaila bereziki, hasieratik bukaerara animatzen egon baitira bertako zaleak. Momentu batzuetan estadioko gainontzeko zaleei ere animoa kutsatu die harmailak, eta 75 minutu aldera olatua egin du estadio guztiak.

Sevillak azken minutuetan gehiago estutu badu ere, larritasun gehiegi gabe bukatu du partidua Realak. Partidua bukatzean, Aitor Zabaleta Harmailara joan dira jokalariak eta, mikrofonoa hartuta, zaleekin batera abestu dute. Zaleak eta jokalariak bat izan dira gaurkoan. Historia egin dute jada txuri-urdinek, baina are eta historia gehiago aukera dute orain, Atletico Madrili irabaziz eta kopa Donostiara ekarriz.


Romanen omenezko bankua, txikituta

2011ko uztailean hil zuten Charo Roman hernaniarra Plaza Berrin. Bere omenez, eta gertatutakoa salatzeko, morez margotu zuten Urrats zapata-dendaren pareko bankua. Ostiralean bankua txikitu egin zutela salatu du bere ahizpak, Paki Romanek.


Lemoako alkate ohia prebarikazio delitu batengatik absolbitu dute

Gertaerak 2010ean izan ziren. Lemoako Udalak aldi baterako herri-lanetako peoiak kontratatzeko lan-poltsa sortu eta ez zituen oinarriak Bizkaiko Buletin Ofizialean argitaratu.

Bilboko Zigor-Arloko 3 zk.ko Epaitegiak Javier Beobide Lemoako alkate ohia prebarikazio delitu batengatik absolbitu du. Epaiaren arabera, Udalek ez daukate lan-kontratu ez iraunkorren deialdiak Bizkaiko Buletin Ofizialen argitaratu beharrik.

Ministerio Fiskalaren argudioak atzera bota ditu epaiak. Fiskaltzak bederatzi urteko desgaikuntza eta 60.000 euroko kalte-ordaina eskatu zuen alkate ohiarentzat. Elizondo Lagunak bizilagun elkarteak aurkeztu zuen Beobideren aurkako salaketa.

Gertaerak 2010ean izan ziren, Lemoako Udalak aldi baterako herri-lanetako peoiak kontratatzeko lan-poltsa sortu zuenean.

Deialdiaren oinarriak Lemoako atari digitalean eta udaletxeko eta auzoetako iragarki-oholetan argitaratu zituen Udalak. Deialdia ez zen Bizkaiko Buletin Ofizialean argitaratu.

Epaileak zehaztu duenez, Euskal Autonomia Erkidegoan aldi baterako langileen kontratazioak Euskal Funtzio Publikoaren Legea jarraitu behar du. Horretan jasotzen denez, horrelako kontratazioak arauzko prozedurak jarraitu behar ditu eta ondorengo oinarriak aintzat hartu: berdintasuna, argitalpena, merituak eta ahalmenak eta arintasuna.

“Araurik ez egotean arauzko oinarriak aintzat hartzeko jarraitu beharreko prozedura jakiterik ez dago, eta beraz, kasuistika aldakorra da”, zehaztu du epaileak.


Batzokiaren kontra egindako pintaketen harira, adierazpena

Uztarriara gazte talde batek igorritako idatzia da honakoa, ostiralean batzokiaren aurka egindako pintaketen harira.

"Batzokien aurkako ekimen sinbolikoen bitartez EAJ-PNV alderdi politikoaren entramatu politiko, ekonomiko zein jurisdikzionala agerian uztea dugu helburu, klientelismoaren atzean ezkutatzen den gestio politiko ustela salatzearekin batera.

Ageriko eraso politikoa da EAJ (Euskal aberatsen alderdia) Errekaleor auzo okupatuaren aurka egiten ari dena, non Zuzenbide Estatuaren legeditik kanpo kokatzen garen norbanako zein kolektibo oro zuzenean garen kolpatuak. Botere banaketan oinarritua dagoen administrazio estatal-espainolaren legalitatea sumisoki onartzea bilatzen da zuzeneko eraso honen bitartez, argi eduki dezagun zer den legearen barnean sartzen dena eta non jartzen dituen legediak marra gorriak. Begi bistako erasoa dugu, beraz, errealitatea gestionatzeko modu berri bat martxan jarri duen auzo proiektua eraitsiaz, euskal aberatsen eskuetatik ihes egiten duen proiektu oro deuseztatuz. Dirudienez langileriak ere gure bizitza kartzela erraldoia bilakatzen duen eredu zibilazatorioaren parte izateko betebeharra omen dugu, guztiok baititugu eskubide zein betebeharrak bizitzera kondenatuak gaudela dirudien entramatu sozialean. Bizi baliabideak soilik sistemaren beheko aldean kokatzen garenok sortzen ditugu, eta gure gainean kokatzen direnek eskuratuko dute irabazia, gure kabuz eta euren interesak kontrajarriz ekiten dugun orotan errepremituko gaituztelarik. Aberastasuna lapurtzen diguten berdinek erabakitzen dute noiz egin behar dugun lan eta zein den gure gorputzaren salneurria, noiz joan ahalko garen oporretara edota zenbat urte pasa beharko ditugun arrotza zaigun jende baten mesedetara lan egiten bizitzeko teilatu bat eskuratzeko.

Guztiz zilegia iruditzen zaigu etxebizitza, ura eta argia ordaintzeari uko egitea, ez enpresa multinazionalei (Iberdrola kasu) ezta Euskal Herriko jauntxoei ere (administrazio publikoaren bitartez) ez baitiegu ezer zor. Zergatik eman behar diegu eskua gure gaitasunak aberastasun indibiduala metatzeko baliatzen dituzten horiei?

Elkartasuna adierazten diegu Errekaleor auzoari, baita urte gogor hauetan lanean hil diren langile guztiei ere, agintarien irainak egunero pairatu behar dituzten horiei edota atzerritik bizi duin baten bila etorri eta txaboletan bizitzera behartuta daudenei. Ulertzen zaituztegu, gu ere berdinetan baikaude. Nazkatuta gaude azpian gaudenon heriotzak sufritzen dituzuela entzuteaz, krisia Azpeitiarentzat zein Euskal Herriarentzat gogorra dela esan bitartean ustelkerietan ari zareten horietaz, gailentasun posizio batetik berba egiteak sortzen dizuen arrogantziaz.

Herriak bizirik dirau, halabeharrez. Langile klaserik gabe ez baitago jauntxoentzat aberastasunik. Bizirik bai, baina itzalpean eta korbatadunen aginduak betetzen. Elkartasunez bete behar ditugu gure anai-arreben harremanak, gure klase-sozialaren parte garen norbanako ororen eraso politikoei zein ekonomikoei kolektiboan erantzunez.

Ahaztu aurretik eta zuen negar faltsuak aurreikusiz, hau ez da kale borroka, klaseen arteko guda baizik

Errekaleor birik, herriak bizirik dirauen bitartean! ".


Tiburcio Arraztoak 'Entre Dios y la pelota' liburua aurkeztuko du urriaren 17an

Ortziral arratsaldeko 7etan Iruritako Jauregian

Iruritan sortu eta aspaldiko urteetan Donezteben bizi den Tiburcio Arraztoak liburu berri bat eman du argitara: 'Entre Dios y la pelota' (Jaungoikoa eta pilotaren artean). Urriaren 17an, ortziralean 19:00etan eginen da Iruritako Jauregian.

Iruritan sortu eta aspaldiko urteetan Donezteben bizi den Tiburcio Arraztoak liburu berri bat eman du argitara: 'Entre Dios y la pelota' (Jaungoikoa eta pilotaren artean). Urriaren 17an, ortziralean 19:00etan eginen da Iruritako Jauregian.

Laxoa elkarteko buru da Tiburcio Arraztoa, baita laxoan aritu izandakoa ere eta kirol honi buruz bi liburu idatzi ditu lehendik: Guante-Laxoa, la modalidad mas antigua de la pelota vasca eta Laxoa, la pelota en la plaza. Gainera, Txuma Primekin batera Laxoaren Gida ere eman zuen argitara. Orain, "Entre Dios y la pelota" liburuan, euskal pilota eta elizaren arteko izan diren harremanak azaltzen dizkigu.


Kolmado Ibiltariak geldialdia egingo du Legazpiko plazan

Gipuzkoako Foru Aldundiak kolmado izena jarri dio 2016ko kultur bonuaren gaineko informazioa emateko Donostian ireki duen guneari. Gune horrez gain, kolmado ibiltari bat ere abiarazi dute. Kamioi horretan doana kultura da, baita bonuaren filosofiaren azalpen guztiak ere. Kolmado Ibiltaria Legazpin izango da gaur.

Supermerkatuen aurrekoak izan ziren kolmadoak; hala Espainian nola Espainiak Latinoamerikan bere egindako koloniatan elikagai eta orotariko dendei ematen zitzaien izena da. Oraindik ere erabiltzen da Latinoamerikako hainbat herrialdetan.

Goizean eta arratsaldean

Gaurkoan kulturaren Kolmado Ibiltariak Legazpin egingo du geldialdia. Goizean 10:00etatik 14:00etara eta arratsaldean 16:00etatik 20:00etara kultura bonuaren nondik norakoaren berri emango diete bertan legazpiarrei. Izan ere, kolmadoarekin Donostiatik harago, herriz herri eraman nahi dute bonuaren filosofia.

Kultur Bonuaren helburua kulturaren kontsumoa sustatzea dela diote aldunditik, baita «gainbilketa herritarrei itzultzea eta sektoreari laguntze». Bonua abenduaren 3tik eskuratu daiteke ohiko saltokietan.


Udazkeneko Kulturaldia arrakastatsua izan da aurten ere

Baserritarren Egunean herriko hogeita hamasei postu izan ziren

Udazkeneko Kulturaldia urriaren 30ean abiatu zen. Dozenaka ume eta gurasok Gorringo taldearen antzezlanarekin eta berenduarekin gozatuz, larunbat arratsalde gozagarria pasatu zuten. Biharamon arratsaldean, berriz, harrijasotzaileek eta aizkolariek emanaldia eskaini zuten, gainezka ageri zen frontoian. Arratsean mus txapelketak izan ziren elkartean. Gaztetxoek eta helduek mus jokoak egin zituzten.

Azaroaren 1ean, bederatzigarren baserritarren Eguna izan zen Ekaitza elkartearen ekimenez. Arrakastatsua izan zen eguna, borobila dudarik gabe. Frontoia eta plazaren guneak baserriko produktuz, aziendaz, tresna zaharrez, lorez, gozokiz, taloz, eskulanez, arropez… hornituak izan ziren.

Guzira 36 postu paratu zituzten aranztarrek:

Errefelenborda, Ilargi okindegia, Zapatibaita, Fermin Elizondo, Mendialde, Bidegain, Toanekoborda, Martisenea, Bixentiko Arozena, Toki-Ona institutua, Serorinborda, Bortzak Bat kooperatiba, Belen Mutuberria, Jesus Mari Madariaga, Larrainekoborda, Senberro, Barrazabal, Urdingoborda, Panttaleon Errandonea, Inddurtzain, Luis Madariaga, Adaxka, Txanekoborda, Maroñenborda, eskulanetako taldea, Otsarra, Gazte Asanblada, Martisenekoborda, Felix Apezetxea, Simonea, Errenea, Eskerrenekoborda eta Inddurrenea.

Herriko trikitilariek ere emanaldia egin zuten eta Jon Martin eta Xabier Zeberio bertsolarien emanaldia ere izan zen frontoian. Ondotik, bertako produktuez betetako zarea zozketatu zen eta Xabier Mayordomo gazteari egokitu zitzaion. Nafarroako Kutxak entziklopedia zozketatu zuen parte hartu zuten postuen artean eta Tuanekobordari egokitu zitzaion. Lesakako Tantirudantza eta bandaren txanda izan zen azaroaren estreineko asteburuan.


Karasusaneko etxea okupatu dute

Hainbat gaztek Karasusaneko lehenengo solairua okupatu dute

"Gazteon beharrak kontutan hartuko dituen etxebizitza politika bat" eskatzen dute

Azken albistea (uztailak 5, 15:30): Etxea okupatu dutenak bertan segitzen dute, eta ETB2ko Pasalo programan gaur eguerdian Karasusanean grabatu duten erreportaje bat botako dute

Gazte batzuk Karasusaneko etxeko lehenengo solairua okupatu dute arratsaldean. Une honetan, etxea garbitzen ari dira. Gazteen etxebizitza eskubidea aldarrikatu nahi dute. Okupazioarekin aldarrikapena egiteko ohar bat atera dute:

1). Etxebizitza eskubidea, eskubide unibertsala dela oinarri hartuta, Azpeitian gazteok dugun arazo larrienetako bat da etxebizitza eskubidea ez bermatua egotea. Horregatik eta egoera hau salatzeko Karasusaneko etxera sartu gara hainbat gazte, etxe huts honi bizia eman eta bertan bizitzeko asmotan.

2). Egoera honen erantzule zuzena Azpeitiko Udala da; berak bultzatu eta kudeatzen duelako gaur egungo Azpeitiko etxebizitza politika, Azpeitiko gazteon beharrei erantzuten ez diona. Gazteoi etxebizitza eskubidea ukatzen zaigun eta gutxi batzuek aberasteko erabiltzen duten etxebizitza politika hau PNV eta EA-k bultzatzen dute.

3). Azpeitiko etxeen %21 hutsik dagoen honetan etxeak eraiki eta eraiki ari dira eta herritarren beharren arabera horrek zentzurik ez duenez onartezina dela deritzogu.

4). Gaur egun etxebizitza batean bizi ahal izateko ezartzen diguten bizi eredua onartu beharra dugu; lan baldintza kaxkarrak, ordu extrak, aisialdirik ez... eta honela ez dugu aukerarik bakoitzaren bizitzako proiektu desberdinak libreki garatzeko. Beraz, okupazioa ikusten dugu irtenbide posible bakarra gure bizitza hipotekatu eta bizitzeko eredu hortara lotu ez gaitezen.

5). Guk konpromezua hartzen dugu. Udaleko etxebizitza politika hau aldatu eta alokairu soziala bultzatuko duen etxebizitza politika bat martxan jartzen ez den bitartean, egoera salatzen jarraituko dugu egunez egun, okupazioa egoera aldatzeko tresna bezala erabiliz.

6). Etxe honetara sartu garen gazteok Azpeitiko Gaztetxetik aurkeztu berri den 'Gazte Manifestua'-rekin bat egiten dugu eta babes osoa ematen diogu.

Azken albistea (uztailak 4, 11:35): Ertzainak Karasusaneko etxe azpian daude, eta gazteei etxetik irteteko eskatu diete etxeko nagusiek sartu nahi dutelako. Etxean diren gazteek, barruan giltzapeturik daudela esan, eta haiek giltzarik ez dutela jakinarazi diete ertzainei. Ertzaintzak, ordu erdi inguruz bertan egon ondoren, alde egin du. Behin ertzainek alde egin dutenean, okupatutako etxebizitzaren behealdean bildutako hainbat gazte etxebizitzara sartu dira, desalojo arriskuaren aurrean goian zeudenak babestu asmoz.

Azken albistea (uztailak 4, 15:45): Gazteak Karasusaneko etxean jarraitzen dute une honetan. Arratsalderako, 19:00etarako, batzarra deitu dute etxe behean, bizi duten egoeraz informatzeko.

Azken albistea (uztailak 4, 17:00): Ertzainak bigarren aldiz azaldu dira Karasusaneko etxe azpira, eta oraintxe alde egin dute. Paper bat eskuan zutela, etxeko atea jo dute, baina barruan daudenek ez dietenez ireki, joan egin dira.

Azken albistea(uztailak 5, 15:30): Gaur goizean ertzainen furgoneta bat egon da balkoi azpian momentu batez, baina ertzainak ez dira kotxetik irten ere egin. Eguerdi aldera ETB2-ko Pasalo programakoak etorri dira erreportaje bat grabatzera. Gaur, arratsaldeko 16:00etatik aurrera botako dute bertan grabatutako erreportajea.


Xabi Bordak Seamus Heaneyren poesia euskaratu du Munduko Poesia Kaierak egitasmorako

Susa argitaletxeak 2014tik abiatzen duen Munduko Poesia Kaierak egitasmoaren udazkeneko uzta kaleratzear da, eta Beñat Sarasola proiektuko zuzendariak jakinarazi duenez, poesia bilduma berrian Xabi Bordak eta Hiromi Yoshidak hartu dute parte. Jaiotzez japoniarra da Yoshida, baina lotura estua du Azpeitiarekin. Izan ere, 1995etik ia urtero etortzen da herrira.

Munduko Poesia Kaierak proiektuan nazioarteko poeten antologia laburrak argitaratzen dituzte urtero, euskaraz. Udazkeneko bildumarako, Bordak Seamus Heaney idazle eta Literaturako Nobel Saridunaren poemak euskaratu ditu. Yoshidak, berriz, Chuya Nakahara japoniarraren lanak itzuli ditu.


Jon Benito asteazkeneko 'Mezularia'n

Horrez gain, garapen agentzien lana ezagutuko dute saioan.

Jon Benito poeta ''Mezularia''n izango da asteazkenean arratsaldeko 17:00etatik aurrera, Bulkada bere poema liburuari buruz hizketan. Beatriz Ezeizaren guraso eskolan bestalde, haurren beldurrei buruz hizketan jarraituko dute.

18:00etatik aurrera garapen agentzien lana ezagutuko dute saioan eta baita Amaia Gabilondo Garaion proeiktuko arduradunarena ere.


Bost mila lagunentzako tokia dago Fadura eta Gobelako kirol ikastaroetan

Getxo Kirolak udal erakundeak 2009/2010eko denboraldiko kirol ikastaroetarako izena emateko epea zabaldu du. Ikastaroak urrian hasiko dira eta guztira 18 kirol modalitatetan ia 5.000 toki izango dira Algortako Fadura eta Itzubaltzeta / Romoko Gobela kiroldegietan, tokiko iturriek zehaztu dutenez. Aurreko urteotan bezala, bihar arte, irailak 10, zenbaki bat hartu ahal izango dute bazkideek, astelehen honetan Faduran izango den zozketan parte hartu ahal izateko. 10:00etan egingo dute. Zozketak izena emateko hurrenkera zehaztuko du. Izen-ematea bera irailaren 17an hasiko da. Ondoren, zozketan parte hartu ez duten pertsonek geratzen diren tokiak lortu ahal izango dituzte. Aurtengo berritasunei dagokienez, Getxo Kirolak erakundeak aquagym ikastaroa eskainiko du, Gobelan; eta emakume haurdunentzako yoga ikastaroa eta sorbaldako arazoak dituzten pertsonentzako pilates ikastaro berezitua, Faduran. Gainera, batean zein bestean, 5 eta 6 urteetako umeak tenis ikasten hasteko taldeak osatuko dira. Argazkian, Fadurako igerilekuetako eraikina zaharberritzen ari dira.

Ikastaroak ohiko tokietan izango dira eta, soilik, Fadurako igerilekuetako eraikuntzako kirol gunean egiten zirenak beste toki batean egingo dira, instalakuntza zaharberritzen duten bitartean. Ez dira Gobelako kiroldegian izango, baizik eta Fadurako zenbait tokitan. Horren berri emango dute.


Baratzondon aste honetan hasi dituzte mus eta partxis txapelketak

Aste honetan zen hastekoa Baratzondo Jubilatu Elkarteak urtero tenore honetan antolatzen duen mus eta partxis txapelketa. Jakin ahal izan dugunez gainera, aurten aunitz izanen dira elkarrekin lehiatzera Baratzondoko egoitzara bilduko direnak, hamasei bikotek eman baitute izena musean eta hamabik partxisean. Ez dago batere gaizki. Larunbata edo besta bezperetako ilunabarretan jokatuko da musean eta besta egunetako arratsaldetan partxisean. Finalak eta txapelketaren inguruan egiten den bazkaria abenduaren hasieran izanen dira, baina badago oraindik hastia horren berri emateko.


Zubi lanak, euskararenak

Lan merkatuari begira euskarazko komunikazio gaitasunak hobetzeko egitasmoa da Euskara plus, eta Banaiz Bagara elkartea eta Lanbide lankidetzan ari dira proiektuan.

Komunikazioa, lana, gizarteratzea. Gaur egungo gizartearen kezka nagusietako zenbait dira hiru horiek, tresna batekin zein bestearekin osa eta bidera daitezkeenak. Denak bide bakarrean lerratu, eta helburuetara iristeko lanean dihardute Euskara plus egitasmoaren bidez, euskarazko komunikazio gaitasunak lan merkatuari begira hobetuz.

Banaiz Bagara elkartearen proiektua da, eta Jaurlaritzako Lanbide zerbitzuak zein Gipuzkoako Aldundiak jarri dute beren alea. Horrela, Euskara plus-ek ekin dio bideari Hernanin eta Errenterian, eta Tolosaldeko Lehiberri zentroa proba baten aterpe izan da hiru hilabeteotan.

"Euskara ikasi berri dutenentzat nahiz ikasten ari direnentzat egitasmo egokia da, bertakoa izan edo etorkina izan", azaldu du Banaiz Bagara elkarteko arduradun Petra Elserrek. "Euskara erabiltzea eta lanerako etekina ateratzea da jomuga".

Eta horretan ari dira, hain zuzen, Madiagne Diagme, Abdelillah Kroutt, Adama Diarra-Ndiaye eta Bhabendra Bhandari. Lau istorioren izen-abizenak dira horiek, baina, bide batetik zein bestetik, guztiek topo egin dute euskararekin.

Kroutt marokoarra da, eta badira jada lau urte inguru Tolosan bizi dela: "Hizkuntzak gustuko ditut, eta euskara oso polita iruditzen zait, gainera". Banaiz Bagara elkartearen bitartez hasi zen oinarrizkoa ikasten, eta Aitzol udal euskaltegian matrikulatzea erabaki zuen ondoren. Gaur egun, hirugarren mailako eskoletan ari da: "Euskarak lanerako balio du, aukera gehiago eskaintzen dituelako. Gainera, hemen bizi garenez, ezinbestekoa da euskara jakitea".

Senegaldarra izanda ere, euskara bere gisara ikasten hasi zen zen Diagme. Gaur egun euskaltegian ari da, oinarrizko maila hori hobetzen eta, era berean, Banaiz Bagara elkarteko kudeatze lanetan ere aritzen da.

Diagmek herrikidea du Diarra-Ndiaye. Beasainen bizi da, eta ez da sekula aritu euskaltegian; Banaiz Bagara elkarteko taldetxoetan barneratu du euskaraz komunikatzeko duen gaitasuna: "Nire ustez oso-oso garrantzitsua da euskara ikastea eta euskara baliatzea eta, are gehiago, Euskal Herrian bizi eta bertan lan egin nahi izanez gero. Egia esan, zail samarra iruditzen zait, baina hizkuntza guztiek dituzte zailtasunak. Borondatea eta gogoa jarrita, gauza asko ulertu eta zenbait gauza esatera iritsi naiz, eta oso pozik nago". Azkenik, euskarara hurbildu eta hizkuntza erabiltze horretan lehen pausoetan da Bhandari nepaldarra: "Donostian bizi naiz, eta horregatik ari naiz ni ere euskara ikasten".

Askori eredugarri izango zaio etorkin horien guztien jarrera; lanerako tresnatzat daukate euskara, baina elkarbizitzarako ere ezinbesteko dutelako hurbildu dira euskararen unibertsora.

Izaskun Iturbe Lehiberriko enplegu zentroko arduraduna da, eta argi dio euskal herritar askok ez dutela ikuspegi bera euskararen inguruan: "Gaztelera hutsean bizitzera ohitu da jende asko, eta ez dute ikusten, lan eskaintza baten aurrean, horrek aukerak murrizten dizkiela. Dena den, ezin da orokortuko; izan ere, etorkinak bezalaxe, hemen ere bada gogoa eta borondatea duen jendea".

Lanerako gogoa eta umorea

Hizkuntza berri bat ikasteak segurtasun falta sor lezake hastapenetan, eta, zer esanik ez, lan elkarrizketa batean. Oztopo txiki baina esanguratsu horiei aurre egiteko trebakuntza ere eskaintzen die parte hartzaileei Euskara plus programak. "Lehenbizi, norbere prestakuntza eta lan esperientzia azalduz hasi ginen, eta jakintza horiei etekina ateratzeko bideak jorratu genituen ondoren: zer lehenetsi, zeri eman balio handiagoa... Ondoren, curriculum egokiak sortu genituen, euskaraz, eta Lansarean-en ere izena eman dute guztiek. Azkenik, komunikazio gaitasun horiek jorratu eta norbere burua kontrolatzeko, zenbait egoera antzezten aritu gara egunotan, lan elkarrizketetako hiztegia erabiliz eta rolak definituz", dio Elserrek.

Gomendio eta lanketa horren gainetik, ordea, euskararekin gora egite horretan, bada laurei indarra ematen dien zerbait: norbere akatsak umorez hartzea. Ahaleginari irribarrez ekiten diote, eta, beraz, itxaropentsu daude beren lan etorkizunari dagokionez ere.

Kalez kale salmentan aritzen dira batzuk; Banaiz Bagararekin, baina, soldatzaile izateko edo eraikuntzaren esparruan igeltsero lanetan aritzeko prestakuntza dute. Bide horretan, Iturbek helburuak zehazteari berebiziko garrantzia eman dio: "Epe motzeko eta epe luzeko helburuak jarri diezazkiokegu geure buruari, eta benetan lortu nahi dugun lan hori iritsi bitartean sor litezkeen eskaintzei erantzun".

Euskara plus ari da lehen fruituak ematen, eta Lehiberriko taldeko emakume batek ezin izan du elkarrizketan parte hartu, lana lortu baitu jada, euskaraz.


Lasarte-Oriako Ostalarien elkarte berriaren lehenengo pausuak

Herriko hemeretzi ostalariek bat egin dute asteburuetako giroa bultzatu nahian eta Lasarte-Oriako ostalarien elkartea sortu berri dute. Oraingoz San Pedro jaietan zozketa antolatu zuten, baina aurrerantzean hainbat ekintza egitea dute buruan.

Duela bi hilabete eman zituen bere lehenengo pausuak eta dagoeneko martxan da Lasarte-Oriako Ostalarien Elkartea. San Pedro jaietan eman zuten lehenengo pausua, baina ez da bakarra izango.

Elkarteko arduradunek azaldu digutenez, “inauterietan pintxo poteoak izan zuen arrakasta ikusirik, sortu zen ideia”.

Horren ostean, apirila eta maiatza aldera bilerak egin eta elkartea sortu zuten.

Hainbat helburu ditu, horien artean azpimarragarrienak, Lasarte-Oriako ostalarien artean batasuna lortzea eta herriko giroa bultzatzea dira, “jendea ez dadila beste herrietara joan edatera, gure herrian taberna ugari dago eta”.

Tabernak

Honela, gure herriko hemeretzi ostalari izan dira kaleak girotu eta biziberritzeko asmoz batu direnak: Abend, Andatza, Avenida, Buenetxea, Dakara Galiza, Ilargi, Illun, Insausti, Kantoi, Lurra XXI, Mendi Kafe Rock, Naiban, Sasoeta, Santxo, Sustrai, Trumoi, Udaberri eta Yolanda.

Beste ostalaririk parte hartu nahiez gero, astearteetan 21:30ean Buenetxea tabernara gerturatzea besterik ez du.


Angel Olaran Rafael Uribarren diputatuarekin bildu zen atzo

ANGEL Olaran misiolari hernaniarra Rafael Uribarren Landarekin bildu zen atzo, Ingurunearen Garapenerako Diputatuarekin. Angel Olaran Etiopiako Wukro herrialdean dabil, bertako ehundaka haurren elikadura eta heziketaz arduratzen da, beste hainbat proiekturen artean. Diputazioak lagunduta, Wukro inguruko basoak berritzeko proiektu bat ari dira aurrera ateratzen eta atzokoan proiektua nola dijoan azaldu zion diputatuari. Proiektuaren helburua da desertizazioari aurre egitea, biodibertsitatea bultzatzea eta bertako biztanleek egurra eskuratu ahal izatea.


Haurdunaldi subrogatua, gaur eztabaidagai

Haurdunaldi subrogatuaren inguruko saioa eskainiko da gaur Biterin, 18:00etatik 20:00etara. Bigarrena, abenduaren 20an antolatu da.


Sortuk bostehun donostiar inguru elkartu ditu Sortzaile prozesuaren lehen bileretan

Parte Zaharreko batzarrean, besteetan bezala, talde txikietan banatu zituzten herritarrak (Argazkia: Sortu).

Alderdia herritarren ekarpenak jasotzen ari da; hurrengo batzarrak abenduaren 15ean izango dira.

Ezker abertzalea hamar urtez legez kanpo egon ostean, Sortuk joan den ekainean lortu zuen legezkotasuna. Alderdi politikoak Sortzaile prozesuari ekin dio orain, herriz herri eta auzoz auzo batzarrak egin eta eztabaiden bidez ekarpenak jasotzeko, beti ere alderdiaren oinarriak finkatzeko.

Lehen bilerak joan den asteburuan egin zituzten, eta Sortuko lagunak pozik dira emaitzarekin. Guztira, bostehun bat lagun hurbildu ziren batzarretara: Amara Berrin 38 lagun elkartu ziren; Grosen, 70; Parte Zaharrean, 60; Loiolan, 22; Bidebietan, 24; Egian, 42; Antiguan, 73; Añorgan, 28; Altzan, 25; Intxaurrondon, 32; eta Amaran, 30.

Erantzuna «bikaina» izan zela nabarmendu dute Sortuko kideek. «Batzarren edukiei dagokienez, luze aritu ginen; Sorturen definizioa zehazten, baita antolakunde berriaren oinarri ideologikoen inguruan hausnartzen ere. Sozialismoa, independentzia, feminismoa, internazionalismoa, ekologia, euskara edota parte hartzea bezalako kontzeptu sakonen gainean aritu ginen eztabaidan. Benetan aberasgarria», azaldu dute.

Batzar gehienak dezente luzatu ziren, jendearen parte hartzeak bultzatuta, baina talde txikietan banatu izanak batzarrak arindu zituen. «Baliatu genuen metodologiak asko arindu zuen prozedura guztia. Gainera, hamaiketakoak ere egon ziren atsedenaldietan, eta horrek beti laguntzen du», adierazi dute.

Asteburuko lehen bileren ostean, batzarreko aktak jasotzen ari dira orain, idatzitako balorazioak eta ekarpenak biltzeko.

Otsailaren 23a arte

Hurrengo bilerak abenduaren 15ean izango dira. Prozesua osatzeko beste bi bilera egingo dituzte ondoren Donostian; urtarrilaren 26an eta otsailaren 9an.

Herritarrekin bilera horiek guztiak egin ostean, prozesu guztia otsailaren 23an bukatuko dute, Sorturen lehenengo nazio biltzarrarekin.